Ħarsa lejn il-baġit tal-UE għas-sena 2010

Baġit

Il-baġit tal-UE għas-sena 2010 kif ser jaffettwak?

F'Diċembru li għadda l-Parlament Ewropew adotta l-baġit finali tal-UE għas-sena 2010, li se jkun ta' €141.4 biljun f'impenji u €122.9 biljun f'pagamenti.

F'dan il-fokus ser inħarsu lejn kif il-baġit tal-UE jiġi adottat, kif il-flus jiġu miġbura u kif jintużaw.

L-isfida ewlenija għall-baġit ta' din is-sena kien li jinstab il-finanzjament għall-pjan ta' rkupru diġà miftiehem iżda mhux iffinanzjat, li ser jiswa €2.4 biljun.

Il-baġit 2010 hu l-aħħar wieħed miftehem skont il-regoli tat-Trattat ta' Nizza.

Taħt it-Trattat ta' Liżbona l-Parlament se jiddeċiedi dwar il-baġit tal-UE flimkien mal-Kunsill.

S'issa l-Parlament ma kellux l-aħħar kelma dwar "l-infiq obbligatorju", bħal per eżempju infiq li għandu x'jaqsam mal-agrikoltura jew ftehim internazzjonali.

Id-differenza bejn infiq obbligatorju u mhux obbligatorju mhijiex ser tibqa' teżisti taħt it-Trattat ta' Liżbona.

Barra minn hekk, it-Trattat ta' Lisbona jissimplifika l-proċedura ta' teħid tad-deċiżjonijiet u joħloq l-ippjanar tal-baġit fit-tul ("perspettivi finanzjarji"), li jorbtu legalment.

Tixtieq tkun taf aktar?

Aqra t-taqsimiet kollha f'dan il-fokus.

Il-baġit Ewropew jiġi mwaqqaf permezz ta' proċedura, msejħa ko-deċiżjoni li tinvolvi l-Kunsill u l-Parlament, fuq bażi annwali.

Però, illum il-Parlament u l-Kunsill jiffirmaw qafas finanzjarju li jkopri medda ta' snin biex jissemplikaw il-proċedura.

Dan il-qafas jinkludi limiti massimi annwali fi ħdan il-ftehim multi-annwalu għal kull tema u għal baġits totali.

Fl-istess ħin marġni għal ċerta flessibilità teżisti speċjalment għal metà jinqalgħu sitwazzjonijiet ta' bla ħsieb.

Il-Qafas pluriennali baġitarju attwali għal 2007-2013

Wara ħafna ġlied, il-gvernijiet iddeċidew f'Diċembru li għaddha li jasslu għal qbail fuq il-qafas pluriennali.

Sadattant xorta l-Kapijiet ta' Stat iddeċidew differentement minn dak li l-Kummissjoni kienet issuġġeriet inizjalment u dak li l-Parlament ikkunsidra li kien neċessarju biex jilħqu l-isfidi ta' l-Unjoni għall-perjodu 2007 sa l-2013.

Il-Presidenza tal-Kunsill (iġifieri l-Kanċillier Awstrijak u l-Ministru tal-Finanzi, għalhekk kellu jsib qbil mal-Parlament fuq it-termini kemm kwantitattivi u kwalitattivi, li ntlaħaw f'April 2006.

Sussentegwentement, il-Parlament irratifika Ftehima Interistituzzjonali ġdida, li tinkludi Qafal Plurienneali għal 2007 sa 2013 li jinklu mekkaniżmu għal reviżjoni li għandha ssir fl-2009.

Il-Qafas Finanzjarju Pluriennali (QFP) għas-snin 2007-2013 huwa maqsum f'ħames sezzjonijiet prinċipali li huma:

Tkabbir Ekonomiku sostenibbli : din is-sezzjoni għandha baġit ta' € 382 biljun għal perjodu ta' seba' snin, u tinkludi prinċipaljament il-fondi strutturali, għar-riċerka u l-edukazzjoni.

Il-preservazzjoni u t-treġija ta' riżorsi naturali , tinkludi € 371 biljun ta' fondi għall-Politika Agrikola Komuni u l-politika ambjentali.

Ċittadinanza, libertà, sigurtà u ġustizzja tinkludi €107.7 biljun għall-ġustizzja u l-affarijiet interni u għal dak li għandu x'jaqsam magħhom kif ukoll skemi biex iħeġġġu ċ-ċittadinanza Ewropea u d-dimensjoni Ewropea fil-medja u l-kultura.

L-UE bħala attur dinji ser jiffinanza bi € 49.5 biljun proġetti relatati ma' pajjiżi li għadhom qed jiżviluppaw, il-ħarsien tad-drittijiet tal-bnieden, il-politica barranija u tas-sigurtà u l-iżvilupp in ġenerali tal-pajjiżi ġirien.

L-Amministrazzjoni (li tinkludi s-servizzi tat-traduzzjoni), tammonta għal 5.75% jew inkella għal €49.8 biljun.

Il-Kummissjoni Ewropea hija l-eżekuttiv ta' l-Unjoni Ewropea u għalhekk responsabbli għall-eżekuzzjni tal-parti l-kbira tal-baġit Ewropew u anke ta' l-abbozz tal-baġit annwali. .

Il-baġits ta' l-istituzzjonijiet Ewropej l-oħra kollha huma relattivament żgħar u essenzjalment amministrattivi (spejjeż għall-personal, infrastruttura, interpretazzjoni, informazzjoni u traduzzjoni…) filwaqt li l-Kummissjoni teżekuta l-fondi kbar tal-politiki Ewropej (agrikoltura, koeżjoni, azzjoni esterna etċ) Għal iktar informazzjoni fuq il-baġit għall-Parlament idħol fuq il-link hawn taħt.

Taħt it-Trattat ta' Liżbona, il-pjan baġitarju fit-tul huwa legalment vinkolanti (għal "mill-anqas 5 snin" minflok is-7 snin li hemm imniżżla bħalissa).

Il-kunsens tal-Parlament huwa meħtieġ għall-adozzjoni tal-perspettiva finanzjarja.

Il-PE pproponiet li testendi l-perspettivi finanzjarji kurrenti sa 2015 jew 2016, sabiex il-perijodu kopert mill-perspettivi finanzjarji li jmiss ikunu l-istess bħall-mandati tal-Parlament u l-Kummissjoni.

Il-baġit Ewropew Artiklu: Il-Ftehim Interistituzzjonali dwar il-Perspettivi Finanzjarji Dokument: Il-Ftehim Interistituzzjonali Rapport dwar il-Ftehima Interistituzzjonali dwar id-dixxiplina baġitarja u l-immaniġġjar finanzjarju sod Rapport dwar il-bidliet fil-politika u l-mezzi baġitarji ta' Unjoni mkabbra 2007-2013 Riforma tal-baġit

Il-baġit ta' l-UE taħt it-Trattat ta' Liżbona

Skont it-Trattat ta' Liżbona l-Parlament Ewropew ser ikun fuq l-istess livell mal-Kunsill fid-deċiżjoni dwar l-ispejjeż kollha tal-UE.

Barra minn hekk, it-Trattat ta' Lisbona jissimplifika l-proċedura ta' teħid tad-deċiżjonijiet u jagħmel l-pjan tal-baġit fit-tul, l-hekk imsejjħa "perspettivi finanzjarji", li jorbtu legalment.

Il-baġit taħt it-Trattat ta' Liżbona:

• id-distinzjoni bejn infiq obbligatorju u mhux obbligatorju mhijiex ser tibqa' teżisti

• Il-Parlament u l-Kunsill jiddeċiedu flimkien dwar il-baġit kollu tal-UE

• perspettivi finanzjarji ser ikunu jorbtu legalment

• qari waħdieni segwit minn ħidma fil-kumitat ta' konċiljazzjoni ser tissostitwixxi il-qari fi ħdan tal-Kunsill u fi ħdan il-Parlament Ewropew

Fl-2010, l-istituzzjonijiet iridu jaqblu dwar regoli ġodda u skeda għall-implimentazzjoni tar-regoli ġenerali tat-Trattat ta' Liżbona.

Il-Kummissjoni se tippreżenta abbozz tal-baġit tagħha għas-sena 2011 għall-ħabta ta' April jew Mejju.

Il-Kunsill u l-Parlament, dan tal-aħħar rappreżentat mill-Kumitat għall-Baġits, imbagħad jikkunsidra din il-proposta u jinnegozzja matul is-sajf u kmieni fil-ħarifa.

Il-baġit finali probabbilment se jiġi deċiż fil-laqgħa ta' konċiljazzjoni li ssir f'Novembru u tiġi formalment adottata f'Diċembru.

Il-Parlament Ewropew u t-Trattat ta' Liżbona

Parlament jadotta l-baġit tal-UE għas-sena 2010

Il-Parlament Ewropew adotta l-baġit tal-UE għall-2010 fit-tieni qari fi Strasburgu f'Diċembru li għadda.

Il-pagamenti huma ta' €141.4 biljun f'impenji u €122.9 biljun fi ħlasijiet, li huma 1.04 fil-mija tal-dħul gross nazzjonali tal-UE.

Il-baġit tal-2010 jikkonferma l-prijoritajiet tal-PE, b'mod partikolari f'oqsma bħall-enerġija u l-intraprenditorija.

Fil-baġit tal-2010 hemm it-tama li l-Ewropa ssir l-aktar ekonomija kompetittiva u li jinstabu l-mezzi biex jiġu ffinanzjati l-operazzjonijiet ta' rkupru ekonomiku previsti għall-2010.

L-ewwel proposta tal-Kunsill kienet ta' €120.5 biljun u fl-ewwel qari kien ta' € 127.5 biljun, it-tnejn li huma f'pagamenti.

Il-pjan ta' rkupru tal-ekonomija tal-UE

Il-pjan ta' rkupru tal-ekonomija tal-UE, li hu ta' €5 biljun, ikopri s-snin 2009 u 2010 u jappoġġja l-proġetti tal-enerġija u l-iżvilupp, kif ukoll dawk ta' broadband f'żoni rurali.

Meta kien miftiehem is-sena li għaddiet, il-finanzjament għall-2010 (€2.4 biljun) kien għadu ma ġiex deċiż.

L-istituzzjonijiet tal-UE issa qablu dwar il-finanzjament: bl-użu ta' fondi mhux minfuqa u l-marġini (prinċipalment għall-agrikoltura u l-amministrazzjoni) għall-2009 u l-2010, kif ukoll b'ammont ta' € 120 miljun mill-Istati Membri.

Il-flus addizzjonali għall-pjan ta' rkupru, €300 miljun fl-appoġġ ta' emerġenza għall-industrija tal-ħalib u finanzjament ta' €75 miljun biex igħinu fid-diżattivar tal-impjant nukleari ta' Kożloduj fil-Bulgarija kienu fost il-punti fil-baġit li kienu influwenzati mill-PE.

Il-kumitat tal-baġit tal-PE irnexxielhu jżid l-ammonti proposti oriġinarjament mill-baġit tal-Kummissjoni abbozz preliminari tal-oqsma ta' prijorità tal-Parlament Ewropew bħas-servizzi finanzjarji, l-enerġija intelliġenti, riċerka fl-enerġija, it-tagħlim tul il-ħajja u l-intraprenditorija.

Baġit 2010:

• L-aħħar proċedura tal-baġit taħt ir-regoli tat-Trattat ta' Nizza

• il-biċċa l-kbira tal-flus imorru għall-preservazzjoni u l-ġestjoni tar-riżorsi naturali u t-tkabbir sostenibbli

• Il-pagamenti figura għall-2010 tirrappreżenta 1.04% tad-dħul gross nazzjonali tal-UE

• Il-kontribuzzjoni għal kull ċittadin tal-UE huma bejn wieħed u ieħor madwar €246 fis-sena (jew 67 ċenteżmu kuljum)

• L-ispejjeż amministrattivi jammontaw għal 6.4% tal-baġit globali.

Il-Parlament jadotta l-baġit tal-UE 2010

Minn fejn jiġu l-flus?

Għall-2010 id-dħul tal-baġit totali kien ta' madwar €122.9 biljun.

Dan għandu jiġi miksub mis-sorsi li ġejjin:

• Ir-rata uniformi ta' sejħa għar-riżorsa tal-VAT (11.35% tat-total)

• ir-riżorsi proprji tradizzjonali (dazji doganali u imposti taz-zokkor, miġbura mill-Istati Membri f'isem l-UE) ta' 11.55% tal-finanzjament tal-baġit għall-2010

• Ir-riżorsi tad-DGN għal 75.94% tal-ammont (il-kontribuzzjonijiet nazzjonali għall-baġit tal-UE bbażati fuq id-dħul nazzjonali ta 'kull Stat Membru)

• Dħul ieħor

Il-pagamenti għall-2010 jirrappreżentaw 1.04% tad-dħul gross nazzjonali tal-UE, li għalhekk jaqgħu taħt il-limitu miftiehem ta' 1,24%.

Baġit multi-annwali tal-UE

Matul is-smigħ, il-qasam ewlieni ta' interess għall-kummissarju nominat Janusz Lewandowski kien ir-reviżjoni li jmiss tal-perspettiva finanzjarja 2007-2013.

Il-Parlament għamel suġġeriment li dan il-perjodu ikun jista' jiġi mtawwal sal-2015 jew l-2016, sabiex ikun jaqbel mat-termini tal-Kummissjoni u l-Parlament.

Lewandowski qal li "li tittawwal il-perspettiva finanzjarja attwali hija waħda mis-soluzzjonijiet possibbli biex il-perspettivi finanzjarji jaqblu mal-mandat tal-Parlament.

Iżda din mhix l-unika waħda", wieġbet.

Is-Sur Lewandowski tenna l-fehma tal-Kummissjoni tal-President Barroso li għanda ssir wara l-preżentazzjoni tal-istrateġija l-ġdida tal-UE 2020, skedata għal Ġunju.

B'hekk l-iktar data bikrija għar-reviżjoni tkun Lulju ta' din is-sena.

Sfidi politiċi u mezzi baġitarji Sommarju tas-servizz għall-istampa: Janusz Lewandowski - Baġit

Min huma l-kontributuri netti tal-UE?

Għall-2010, il-Ġermanja hija mistennija li tikkontribwixxu l-aktar għall-finanzjament tal-baġit ġenerali tal-UE b'madwar 19.6%, segwita minn Franza (18%), l-Italja (13.9%), ir-Renju Unit (10.4%) u Spanja (9.6%).

Huwa eżerċizzju diffiċli u anke saħansitra kemmxejn kontroversjali biex wieħed jikkalkola u jikkompara "l-kontribuzzjonijiet" ma' fondi li dieħlin fl-ekonomija tal-pajjiż u biex imbagħad wieħed jirrapreżenta dan bħal "bilanċ nett" .

Dan għaliex :

parti kbar tal-baġit ma jmurrx lura lejn l-Istati Membri, iżda jmur biex jgħin pajiiżi li qed jiżviluppaw.

Dawn il-flejjes imorru biex iżommu l-istituzzjonijiet għaddejjin (6% in 2006).

Ħafna proġetti huma fil-fatt internazzjonali u għalhekk li wieħed jattribwixxi il-fondi lejn pajjiż fejn ikun ibbażat il-kap tal-proġett mhix il-verità sħiħa.

Fondi Ewropew jistgħu jikkofinanzjaw infrastrutturi f'pajjiżi li qed jiżviluppaw.

L-Unjoni Ewropea hija fin-natura tagħha kommunità li tħaddan il-prinċipju tas-solidarjetà bejn il-membri li "tippromwovi l-progress ekonomiku u soċjali".

Fl-aħħar id-dazji doganali huma ntaxxati fil-pajjiżi fejn l-oġġett jidħol u għalhekk jiġu attribwiti għal dak il-pajjiż.

Fir realtà, iżda huwa l-konsumatur ta' l-aħħar li jħallas u li jinsab ġeneralment f'pajjiż ieħor ta' l-UE.

X'jiġri wara l-adozzjoni tal-baġit?

Il-Kummissjoni hija responsabbli għat-twettiq tal-baġit Ewropew matul is-sena baġitarja.

Hi tista' tipproponi emendi għal baġit rettifikatorju.

Filwaqt li l-Kummissjoni hija responsabbli politikament għall-eżekuzzjonji tal-baġit Ewropew, iktar minn 80% tal-fondi huma esegwiti mill-awtoritajiet nazzjonali u agenziji fuq livell nazzjonali.

Għalhekk il-Parlament Ewropew insista li l-gvernijiet nazzjonali għandhom bżonn jieħdu responsabilità politika fuq kif il-fondi Ewropew jiġu esegwiti fil-pajjiżi rispettivi.

Il-Kummissjoni obbligata tirraporta dwar l-eżekuzzjoni tal-baġit lill-Kunsill u lill-Parlament, filwaqt li l-Parlament hu l-uniku istituzzjoni li jista' jagħti l-kwittanza lill-Kummissjoni għall-eżekuzzjoni tal-baġit.

Din il-proċedura tiftaħ meta il-Qorti ta' l-Awdituri jippreżentaw rapport mill-Kumitat għall-Kontrol Baġitarju.

Il-Parlament huwa l-uniku istituzzjoni li għandu l-poter li jagħti l-kwittanza lill-Kummissjoni għall-eżekuzzjoni tal-baġit cf Art.

Il-Parlament jibbaża d-deċiżjoni tal-kwittanza fuq ir-rikmandazzjonijiet tal-Kunsill u r-rapport annwali tal-Qorti Ewropej ta' l-Awdituri.

L-iskop huwa li jivverfika l-eżattezza ta' l-immaniġġjar tal-baġit.

Il-kwittanza tirrappreżenta l-aspett politiku tal-kontroll tal-baġit u "tillibera" l-istituzzjoni kkonċernata mir-responsabbiltà għall-immaniġġjar ta' dak il-baġit billi timmarka l-egħluq ta' l-eżistenza ta' dak il-baġit.

Il-Kwittanza tista' tissarraf f'dan it-tlett modi > il-mogħtija tagħha, il-postponiment jew inkella r-rifjut.

Filwaqt li l-emendi għall-baġits huma r-responsabbiltà tal-Kumitat għall-Baġits, huwa l-Kumitat għall-kontroll tal-Baġits li jsegwi l-eżekuzzjoni tal-baġit u jħejji rapport li jipprepara l-kwittanza għall-plenarja.

Din il-proċedura tibda meta l-Qorti ta' l-Awdituri jipprepara rapport lill-Kumitat għall-Kontroll tal-Baġits.

Din is-sena il-kwittanza għall-baġit 2006 ġie adottat fil-plenarja ta' Strasburgu f'April 22.

Dan il-kumitat imbagħad isegwi l-eżekuzzjoni tal-baġit billi jisma' l-Kummissarji diversi responsabbli għal oqsma diversi tal-baġit b'implikazzjonijiet importanti.

Kumitat għall-Kontroll tal-Baġit Sit tal-Kummissjoni għall-Baġit Artikli oħra fuq il-baġit Regoli ta' Proċedura tal-PE - Kwittanza


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp Verts/ALE

Riżoluzzjoni tal-Parlament Ewropew dwar il-preparazzjoni tal-ħdax-il Sammit bejn l-UE u r-Russja f'Khanty-Mansiisk fis-26-27 ta' Ġunju 2008

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar il-Federazzjoni Russa, b'mod partikulari dawk tas-26 ta' April 2007 P6_TA(2007)0169 . , ta' l-10 ta' Mejju 2007 P6_TA(2007)0178 . , u tat-13 ta' Marzu 2008 P6_TA(2008)0105 . ,

– wara li kkunsidra r-riżoluzzjoni tiegħu tas-sammit bejn l-UE u r-Russja ta' l-14 ta' Novembru 2007 P6_TA(2007)0528 . ,

wara li kkunsidra l-Ftehima ta' Sħubija u ta' Koperazzjoni bejn l-UE u r-Russja, li daħlet fis-seħħ fl-1997 u li tiskadi fi tmiem l-2007,

wara li kkunsidra l-konsultazzjoni bejn l-UE u r-Russja dwar id-drittijiet tal-bniedem,

wara li kkunsidra l-Artikolu 103(2) tar-Regoli ta' Proċedura tiegħu,

billi fis-7 ta' Mejju Dmitri Medevedev kien maħtur formalment bħala President tal-Federazzjoni Russa; billi l-President il-ġdid ħatar bħala Prim Ministru lill-ex President Vladimir Putin fi ftit sigħat wara li ħa l-kariga; billi, fil-jum ta' wara, Putin kien konfermat b'mod wiesa' fid-Duma bħala Prim Ministru,

billi r-relazzjonijiet ta' kummerċ u ekonomiċi bejn l-UE u r-Russja qed jikbru b'mod sod u qed isaħħu l-interdipendenza tal-partijiet minkejja n-nuqqas ta' ftehim li qed jiżdied u nuqqas ta' fiduċja dwar kwistjonijiet politiċi fundamentali,

billi wara progress konsiderevoli fir-rigward ta' l-embargo Russu kontra importazzjonijiet ta' laħam u prodotti agrikoli oħra mill-Polonja u assigurazzjonijiet fir-rigward ta' l-egħluq tal-pajpline ta' Druzhba meqjus mil-Litwanja bħala miżura politika ta' ritaljazzjoni, eventwalment intlaħaq qbil bejn l-Istati Membri dwar il-finalizzazzjoni ta' mandat ta' negozjar ġdid għal ftehima ġdida li tissostitwixxi l-Ftehima ta' Sħubija u Koperazzjoni attwali (PCC), li skadiet fl-aħħar tas-sena li għaddiet,

billi huwa importanti ħafna għall-UE li titkellem b'vuċi waħda, li tadotta pożizzjoni komuni, li turi solidarjetà interna f'saħħitha, u tirrifjuta l-offerti tar-Russja li tintensifika r-relazzjonijiet bilaterali ma' dawk l-Istati Membri li huma l-aktar disposti; billi, min-naħa l-oħra, l-Istati Membri għandhom jaġixxu b'responsabilità u b'mod ekwu, filwaqt li jżommu lura milli jużaw is-setgħa tal-veto tagħhom f'każ ta' negozjati komprensivi u artikulati,

billi fis-sammit reċenti tan-NATO f'Bucharest ġew preżentati konċessjonijiet ġodda lir-Russja sabiex ikun akkwistat appoġġ għat-tarka kontra l-missili ballistiċi li l-Istati Uniti biħsiebha tqiegħed fil-Polonja u fir-Repubblika Ċeka; billi l-UE għandu jkollha leħen f'dawn it-taħditiet u għandha tagħmel kull sforz sabiex tilħaq pożizzjoni komuni f'din il-kwistjoni li tolqot is-sigurtà ġenerali tagħha u li tista' tipperikola l-politika barranija tagħha u tista' twassal għal tiġrija ta' l-armi ġdida fl-Ewropa,

billi l-missjoni ta' l-Istat tad-Dritt ESDP fil-Kosovo għadha mingħajr bażi ġuridika ċara minħabba wkoll l-oppożizzjoni tar-Russja għat-tranżizzjoni maħsuba u l-għoti gradwali tas-setgħat mill-UNMIK għall-EULEX; billi din il-pożizzjoni mhix ċara qed iżżid l-inċertezza għal sitwazzjoni diġà mhix stabbli u b'tensjoni li tista' tkun trażmessa f'pajjiżi ġirien,

billi l-aħħar elezzjonijiet ġenerali u presidenzjali fallew milli jikkonformaw ma' standards internazzjonali; billi ebda sforz sostanzjali ma twettaq biex jindirizza l-proċess ta' tgħawwir tad-drittijiet tal-bniedem u tal-libertajiet demokratiċi li seħħ fil-Federazzjoni Russa tul dawn l-aħħar snin u l-awtoċensura u kontroll li qed jikbru tal-midja mill-gvern,

billi l-investigazzjonijiet li jikkonċernaw is-sensiela ta' qtil ta' ġurnalisti, l-aktar fir-rigward tal-qtil ta' Anna Politkovskaya, ma taw l-ebda riżultat, u wrew l-inkapaċità tal-pulizija u ta' l-awtoritajiet ġudizzjarji li jsibu u jressqu quddiem il-qorti 'l dawk responsabbli minn dawn ir-reati,

billi, bħala membru ta' l-Organizzazzjoni għas-Sigurtà u l-Koperazzjoni fl-Ewropa u tal-Kunsill ta' l-Ewropa, il-Federazzjoni Russa impenjat ruħha li tirrispetta l-libertà tal-kelma u l-libertà li n-nies jinġabru f'ġemgħa; billi l-UE suppost li taqsam mar-Russja sħubija strateġika bbażata fuq il-valuri tad-demokrazija, tad-drittijiet tal-bniedem u ta' l-istat tad-dritt,

billi l-enerġija għad għandha rwol ċentrali u strateġiku fir-relazzjonijiet bejn l-UE u r-Russja; billi d-dipendenza qawwija ta' l-UE fuq il-fjuwils fossili tipperikola l-iżvilupp ta' strateġija Ewropea bbilanċjata, koerenti u bbażata fuq il-valuri fil-konfront tar-Russja,

billi dan in-nuqqas ta' koerenza huwa rifless b'mod wiesa' fil-kritika timida tal-Kunsill, tal-Kummissjoni u ta' l-Istati Membri ta' ksur tad-drittijiet tal-bniedem fir-Russja u s-sitwazzjoni fil-Kawkasu fir-rigward, b'mod partikulari, taċ-Ċeċnja, li rari jew b'mod dgħajjef ħafna jkunu diskussi f'laqgħat bilaterali,

billi xi Stati Membri issieħbu fil-proġett tal-pajpline tal-gass South Stream li qed ikun immexxi minn Gazprom u mill-ENI; billi dan il-proġett qed iqiegħed f'riskju l-proġett tal-pajpline ta' Nabucco li huwa meqjus bħala strateġiku mill-UE,

billi l-paċi u l-istabilità fil-pajjiżi ġirien komuni huma fl-interess kemm tar-Russja kif ukoll ta' l-UE; billi wara d-deċiżjoni mill-awtoritajiet Russi biex ikunu stabbiliti ħoloq legali mar-repubbliki li nqatgħu ta' l-Abkazia u l-Ossetia tan-Nofsinhar is-sitwazzjoni f'dawn ir-reġjuni tal-Ġorġja qed tmur għall-agħar u qed titfa' dubju fuq ir-rwol tal-forzi Russi bħala forzi għaż-żamma tal-paċi newtrali u tissottovaluta l-integrità territorjali tal-Ġorġja,

Jilqa' l-kliem tal-President il-ġdid Medevedev waqt id-diskors ta' l-inawgurazzjoni tiegħu dwar l-importanza tad-drittijiet ċivili u l-fatt li f'diskorsi preċedenti huwa appoġġja pubblikament l-istat tad-dritt u l-importanza tad-drittijiet tal-bniedem; jistenna li dawn il-kliem ikunu segwiti bil-fatti u li r-Russja twettaq ir-riformi meħtieġa li jwittu t-triq għal sistema demokratika b'mod sħiħ;

Huwa tal-fehma li f'dan l-istadju s-sħubija mal-Federazzjoni Russa tista' tkun biss ta' karatteristika pragmatika; madankollu, jemmen li wara li jintlaħaq qbil bejn l-Istati Membri għandu jsir kull sforz sabiex ir-Russja tkun ikkonfrontata u sfidata b'mod kostruttiv u miftuħ bil-ħsieb li jinbdew negozjati dwar ftehima ġdida u ta' ambitu wiesa', ibbażata fuq valuri u interessi ġenwinament komuni;

Huwa tal-ħsieb li l-pjan direzzjonali għall-implimentazzjoni ta' l-erba' Spazji Komuni għandu jitqies bħala punt tal-bidu għan-negozjati tal-ftehima l-ġdida;

F'dan ir-rigward, jenfasizza għal darb'oħra li d-demokrazija u d-drittijiet tal-bniedem iridu jkunu fil-qalba ta' kwalunkwe ftehima fil-ġejjieni mal-Federazzjoni Russa, b'mod partikulari, fejn tidħol id-definizzjoni u l-inklużjoni ta' klawsola effettiva u li titħaddem dwar id-drittijiet tal-bniedem, u li l-kwalità u l-profondità ta' relazzjonijiet fil-ġejjieni jridu jiddependu fuq ir-rispett u l-appoġġ għal dawn il-valuri;

Itenni s-sejħa tiegħu għall-intensifikazzjoni tal-konsultazzjoni bejn l-UE u r-Russja dwar id-drittijiet tal-bniedem, sabiex din issir aktar effettiva, orjentata lejn ir-riżultati u miftuħa bil-parteċipazzjoni tal-Ministeri Russi barra dik tal-Ministeru għall-Affarijiet Barranin u bil-parteċipazzjoni sħiħa tal-Parlament Ewropew fil-livelli kollha; huwa tal-ħsieb, f'dan ir-rigward, li l-laqgħat ta' informazzjoni organizzati mill-Kummissjoni mal-protagonisti tas-soċjetà ċivili qabel il-konsultazzjoni uffiċjali huma għodda importanti li għandha tkun imsaħħa b'mod xieraq u meqjusa mill-awtoritajiet Russi bil-ħsieb li tkun trasformata f'seminar legali b'mod sħiħ li jinkludi akkademiċi, rappreżentanti tas-soċjetà ċivili u uffiċjali taż-żewġ naħat;

Huwa mħasseb, f'dan ir-rigward, dwar l-eżitazzjoni ta' l-awtoritajiet Russi milli jimpenjaw ruħhom fi djalogu ġenwin mal-Parlament Ewropea dwar kwistjonijiet ta' drittijiet tal-bniedem, u naqsu kemm milli jattendu għal-laqgħat tas-Sottokumitat dwar id-Drittijiet tal-Bniedem li pprepara l-Konsultazzjonijiet UE-Russja dwar id-Drittijiet tal-Bniedem, kif ukoll milli jospitaw delegazzjoni tas-Sottokumitat fl-2007;

Jistieden lill-awtoritajiet Russi biex jikkonformaw mas-sentenzi kollha tal-Qorti Ewropew għad-Drittijiet tal-Bniedem u biex jirratifikaw il-protokoll għar-riforma ta' dan il-korp fl-iqsar żmien possibbli; iħeġġeġ ukoll lill-Federazzjoni Russa biex tirratifika l-Protokoll Addizzjonali 14 għall-Konvenzjoni Ewropea għad-Drittijiet tal-Bniedem;

Jimmarka li soċjetà ċivili b'saħħitha u indipendenti hija element fundamentali u li ma jistax jiġi ssostitwit, ta' demokrazija reali u matura; f'dan ir-rigward huwa mħasseb ħafna dwar il-qagħda li qed tiħżien ta' dawk li jħarsu d-drittijiet tal-bniedem u dwar id-diffikultajiet li jħabbtu wiċċhom magħhom l-NGOs li huma attivi fil-promozzjoni tad-drittijiet tal-bniedem u l-ħarsien ta' l-ambjent u kwistjonijiet ekoloġiċi, sabiex jirreġistraw ruħhom u l-implimentazzjoni ta' l-attivitajiet tagħhom; huwa ferm imħasseb bil-leġiżlazzjoni li għadha kif ġiet emendata dwar l-estremiżmu, li tista' tħalli effett fuq il-mogħdija ħielsa ta' informazzjoni u tista' twassal sabiex l-awtoritajiet Russi jirrestrinġu aktar id-dritt ta' l-espressjoni ħielsa ta' ġurnalisti indipendenti u l-avversarji politiċi;

Jesprimi it-tħassib serju tiegħu għall-isforzi diplomatiċi tal-Federazzjoni Russa biex tirrestrinġi l-attivitajiet ta' l-Uffiċċju għall-Istituzzjonijiet Demokratiċi u d-Drittijiet tal-Bniedem (ODHIR) billi ressqet proposti lill-OSCE biex iċċekken id-daqs tal-missjonijiet ta' osservazzjoni u billi ċaħdu l-pubblikazzjoni tar-rapporti tagħhom immedjatament wara elezzjoni; jenfasizza l-irwol essenzjali u li ma jistax jinbidel li għandha din l-organizzazzjoni fit-tranżizzjoni minn reġimi totalitarji għal sistemi demokratiċi; jisħaq li proċess elettorali ħieles u ġust huwa fil-qalba ta' demokrazija li tiffunzjona, ġenwina u żviluppata għal kollox u li l-missjonijiet ta' osservazzjoni ta' l-OSCE jistgħu jagħtu kontribut deċiżiv f'din id-direzzjoni;

Jinnota li l-ftehima dwar faċilitar tal-viża trid titqies bħala l-ewwel pass lejn it-twaqqif ta' reġim ħieles mill-viża bejn l-UE u r-Russja; f'dan ir-rigward, jistieden, għar-regolarizzazzjoni ta' l-istatus taċ-ċittadini ta' l-UE li jgħixu fir-Russja u, b'mod partikulari, għat-tneħħija ta' l-ostakoli burokratiċi li jevitaw lil ċittadini ta' l-UE milli jakkwistaw viżi fuq perjodu ta' żmien fit-tul;

Jieħu nota ta' l-intensifikazzjoni tad-djalogu dwar l-enerġija iżda jesprimi t-tħassib tiegħu dwar il-fatt li l-Istat Russu qed jerġa' jieħu l-kontroll tar-riżorsi kollha, inklużi l-enerġija, filwaqt li naqas li jinvesti politikament fid-demokratizzazzjoni tar-relazzjonijiet industrijali u fit-titjib tat-trasparenza u r-responsabilità tat-teħid ta' deċiżjonijiet fil-qasam industrijali, fin-nuqqas ta' objettivi ta' politika ċari fir-rigward ta' l-iżvilupp sostenibbli u l-effiċjenza tar-riżorsi; jistieden lir-Russja biex malajr tinkorpora l-aqwa prattika internazzjonali dwar trasparenza u responsabilità pubblika fil-leġiżlazzjoni nazzjonali kif ukoll il-prinċipji taċ-Ċarter ta' l-Enerġija;

Jiddispjaċih bin-nuqqas ta' xi konsultazzjoni bejn l-Istati Membri qabel l-iffirmar ta' ftehimiet bilaterali ma' Moska li għandhom impatt fuq il-politiki ġenerali ta' l-UE; jiddeplora l-użu ta' enerġija mir-Russja bħala strument ta' politika u l-iffirmar mhux koordinat ta' ftehimiet ta' enerġija bilaterali minn Stati Membri, li jissottovaluta l-interessi u jiddubita l-progetti strategici ta' l-UE b'mod shih u ta' Stati Membri ohra; f'dan ir-rigward jinnota li d-dipendenza b'saħħitha ta' enerġija ta' l-UE fuq il-Federazzjoni Russa tissottovaluta b'mod qawwi l-koerenza, d-determinazzjoni u s-sostenibilità ta' politika barranija komuni tagħha;

Jinkuraġġixxi bil-qawwa liż-żewġ sħab sabiex jaqblu fuq strateġija konġunta biex jillimitaw il- bidla fil-klima għal żjieda fit-temperatura ta' mhux aktar minn 2°C meta mqabbla mal-livelli pre-industrijali , permezz ta' kontributi ġusti għall-isforzi sabiex jitnaqqsu l-emissjonijiet tal-gassijiet b'effett ta' serra minn pajjiżi żviluppati u minn dawk li qed jiżviluppaw, skond ir-responsabilitajiet differenti, u l-kapaċitajiet rispettivi, tagħhom ;

Jirrikonoxxi li sa l-2050 l-emissjonijiet globali jeħtieġ li jitnaqqsu b'ta' l-anqas 50% meta mqabbla mal-livelli ta' l-1990; f'dan ir-rigward jinsisti dwar ir-responsabilità speċifika tal-pajjiżi żviluppati sabiex ikunu mexxejja fit-tnaqqis ta' l-emissjonijiet , u jqis li, sa l-2020, jinħtieġ tnaqqis ta' madwar 30% mill- pajjiżi industrijalizzati ; jistieden lir-Russja sabiex tieħu rwol attiv fin-negozjati internazzjonali tal-futur u sabiex tiffaċilita ftehim imħaffef sa mhux aktar tard mill-2009, sabiex tiżgura l-kontinwità tas-suq dinji tal-karbonju;

Jesprimi t-tħassib tiegħu dwar is-sigurtà tas-settur nukleari fil-Federazzjoni Russa u dwar il-pjanijiet tagħha li tesporta teknoloġija u materjal nukleari lejn pajjiżi oħra, u t-theddidiet li dan joħloq għas-sigurtà nukleari u ta' proliferazzjoni assoċjati miegħu; jistieden lill-Federazzjoni Russa sabiex twaqqaf il-kunsinni ta' materjal nukleari kif ukoll l-iproċessar nukleari milli jkomplu jsiru, peress li dawn l-attivitajiet jikkostitwixxu riskji potenzjali ta' proliferazzjoni;

Jistieden lill-Federazzjoni Russa sabiex tappoġġja l-iżvilupp ta' l-industrija tagħha ta' l-enerġija li tiġġedded sabiex tagħmel użu mir-riżorsi enormi sostenibbli ambjentalment li hemm disponibbli; jistieden lill-Federazzjoni Russa sabiex tiggarntixxi standards ambjentali l-aktar avvanzati għall-proġetti kollha taż-żejt u tal-gass li qed jitwettqu jew li huma ppjanati fit-territorju tagħha;

Jikkundanna b'mod partikulari l-ksur li qed ikompli jseħħ tad-drittijiet tal-bniedem fiċ-Ċeċnija, fejn għad hemm għaddej qtil extra-ġudizzjarju, postijiet illegali ta' detenzjoni obbligatorja, għejbien furzat u tortura; jenfasizza f'dan ir-rigward li f'Ottubru ta' l-2006 il-Gvern Russu rrifjuta l-mandat tar-Rapporteur Speċjali dwar it-Tortura, li kien ippjana li jżur il-ħabsijiet fit-Tramuntana tal-Kawkasu mingħajr l-ebda notifika minn qabel;

Jenfasizza li l-Federazzjoni Russa ffirmat u rratifikat il-Konvenzjoni tan-NU kontra t-Tortura u Trattamenti jew Kastigi Oħrajn li huma Krudili, Inumani jew Degradanti, ta' Diċembru 1984 u l-Konvenzjoni Ewropea għall-Prevenzjoni tat-Tortura u t-Trattamenti jew Kastigi Inumani jew Degradanti ta' l-1987, u li, bħala membru tal-Kunsill ta' l-Ewropa, ir-Russja hija wkoll obbligata li tirrispetta l-Artikolu 6 tal-Konvenzjoni Ewropea dwar id-Drittijiet tal-Bniedem, li tiggarantixxi d-dritt għal smigħ xieraq;

Jitlob lill-awtoritajiet Russi biex jiġġieldu kontra l-arbitrarjetà, biex jirrispettaw il-prinċipju ta' l-istat tad-dritt u biex ma jużawx il-qrati bħala għodda politika; jenfasizza, f'dan ir-rigward, il-każ ta' l-ex sidien tal-Yukos Mikhail Khodorkovsky u Platon Lebedev, li nstabu ħatja ta' frodi u ta' evażjoni tat-taxxa iżda tqiesu bħala priġunieri politiċi mill-Parlament Ewropew, kif ġie enfasizzat f'ittra miftuħa lill-President Putin f'Lulju 2006;

Jibqa' totalment mhux konvint li l-Ewropa se jkollha l-ħtieġa, fil-ġejjieni prevedibbli, ta' sistema ta' missili biex tħares it-territorju tagħha kontra missili ballistiċi ostili fuq distanzi twal u bombi tal-qerda tal-massa sparati minn nazzjonijiet malizzjużi jew atturi mhux statali; jieħu nota tal-preokkupazzjonijiet tar-Russja f'dan ir-rigward iżda jitlob lil Moska biex tibqa' tirrispetta t-Trattat dwar l-Armi Konvenzjonali fl-Ewropa; jinsab konvint li, bħala kumpens għat-tlielaq ġodda għall-armi, it-theddid terrorista fuq medda ta' żmien twila u theddid ieħor li qed ipoġġi s-sigurtà Ewropea u dik globali fil-periklu, jeħtieġ li jkun hemm investiment qawwi f'politiki ta' prevenzjoni tal-konflitti u f'inizjattivi favur id-diżarm, u li jrid jinfetaħ b'mod urġenti djalogu dirett ma' Moska sabiex jinstab ftehim komuni u li jkun ta' benefiċċju reċiproku;

Jistieden lir-Russja biex tadotta pożizzjoni kostruttiva fuq il-Kosovo u biex ma topponix l-iskjerament tal-missjoni EULEX kif ukoll biex tappoġġja l-OSCE u tikkonferma l-mandat tagħha biex tippermetti għall-implimentazzjoni sħiħa tal-garanziji kollha provduti fil-kostituzzjoni tal-Kosovo u l-impenji ta' l-awtoritajiet tal-Kosovo fir-rigward tad-deċentralizzazzjoni istituzzjonali u l-protezzjoni tal-komunitajiet mhux maġġoritarji u tal-wirt kulturali u monumentali;

Jiddeplora d-deċiżjoni ta' l-awtoritajiet ta' Moska li jistabbilixxu ħoloq uffiċjali ma' l-awtoritajiet de facto tar-repubbliki li nqatgħu tal-Ġorġja u d-deċiżjoni unilaterali li jiżdied in-numru ta' truppi ta' forzi għaż-żamma tal-paċi Russi fl-Abkhazia li jiggravaw sitwazzjoni diġà b'tensjoni; huwa tal-ħsieb li l-format preżenti taż-żamma tal-paċi jrid ikun rivedut peress li t-truppi Russi ma jistgħux ikunu jidhru bħala newtrali u jistieden għal aktar involviment Ewropew fil-konflitti friżati biex jitwettaq progress fil-proċessi ta' paċi; jistieden lill-Kunsill u lill-Kummissjoni sabiex iwettqu kull sforz biex inaqqsu t-tensjoni u jqajmu din il-kwistjoni ma' l-entità ekwivalenti Russa u jħeġġeġ lill-awtoritajiet tar-Russja sabiex ma jopponux il-preżenza ta' l-UE f'operazzjonijiet ċivili u ta' żamma tal-paċi;

Jesprimi t-tħassib serju tiegħu għall-aspirazzjonijiet tal-komunitajiet indiġeni (Khanty, Mansi u Nenets) li jgħixu fir-reġjun fejn iseħħ is-sammit u jistieden lill-awtoritajiet ta' Moska biex jadottaw il-miżuri meħtieġa biex jipproteġu d-drittijiet tagħhom;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Istati Membri u lill-Gvern u lill-Parlament tal-Federazzjoni Russa.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Kumitat għas-Suq Intern u l-Ħarsien tal-Konsumatur

Riżoluzzjoni tal-Parlament Ewropew dwar l-erbgħin anniversarju ta' l-Unjoni Doganali

Il-Parlament Ewropew ,

wara li kkunsidra l-adozzjoni reċenti tar-Regolament (KE) Nru 450/2008 tal-Parlament Ewropew u tal-Kunsill li jistabbilixxi l-Kodiċi Doganali Komunitarju (Kodiċi Doganali Modernizzat) ĠU L 145, 4.6.2008, p.

wara li kkunsidra d-Deċiżjoni Nru 70/2008/KE tal-Parlament Ewropew u tal-Kunsill dwar ambjent mingħajr karti għad-dwana u l-kummerċ,

wara li kkunsidra d-Deċiżjoni Nru 624/2007/KE tal-Parlament Ewropew u tal-Kunsill li tistabbilixxi programm ta' azzjoni għad-dwana fil-Komunità (Dwana 2013),

wara li kkunsidra l-komunikazzjoni mill-Kummissjoni dwar l-Istrateġija għall-evoluzzjoni ta' l-Unjoni Doganali (COM(2008)0169),

wara li kkunsidra r-rapport tal-Kumitat ta' Inkjesta tiegħu dwar is-Sistema ta' Tranżitu Komunitarju (Jannar 1996 - Marzu 1997),

wara li kkunsidra l-ftehima ta' l-1997 bejn il-Komunità Ewropea u l-Istati Uniti ta' l-Amerka dwar il-koperazzjoni doganali u l-għajnuna reċiproka fi kwistjonijiet marbuta mad-dwana ĠU L 222, 12.8.1997, p.

wara li kkunsidra l-proposta għal deċiżjoni tal-Kunsill dwar l-adeżjoni tal-Komunitajiet Ewropej ma' l-Organizzazzjoni Dinjija tad-Dwana u l-eżerċizzju tad-drittijiet u l-obbligi li jixbhu s-sħubija ad interim (COM(2007)0252),

wara li kkunsidra l-konklużjonijiet tal-laqgħa tal-Kunsill ta' l-14 ta' Mejju 2008 dwar l-Unjoni Doganali,

wara li kkunsidra r-rapport dwar l-attivitajiet doganali Komunitarji dwar l-iffalsifikar u l-piraterija, ippubblikat mill-Kummissjoni fid-19 ta' Mejju 2008,

wara li kkunsidra l-Artikolu 103(2) tar-Regoli ta' Proċedura tiegħu,

billi mill-1968 l-Unjoni Doganali kellha rwol kruċjali fil-preservazzjoni u l-iżvilupp tas-Suq Wieħed, filwaqt li ħolqot il-prosperità billi ffaċilitat il-kummerċ leġittimu u kompetittiv ma' l-Unjoni u fi ħdan l-Unjoni filwaqt li ħarset liċ-ċittadini tagħha,

billi l-eżistenza ta' unjoni doganali tfisser in-nuqqas ta' dazji fil-fruntieri interni bejn l-Istati Membri, dazji komuni fuq importazzjonijiet minn pajjiżi terzi, regoli komuni ta' l-oriġini għal prodotti minn pajjiżi terzi u definizzjoni komuni tal-valur ta' merkanzija fid-dwana,

billi l-għan ta' l-iżvilupp tal-liġi Komunitarja kien li jkun iggarantit li l-istess regoli japplikaw għall-prodotti kollha importati fl-UE,

billi l-awtoritajiet doganali ta' l-UE għandhom rwol doppju, partikolarment li jiġbru t-taxxi u d-dazji fuq l-importazzjonijiet u li jissalvagwardjaw is-saħħa u s-sikurezza taċ-ċittadini fil-fruntieri esterni ta' l-UE,

billi l-ewwel Kumitat ta' Inkjesta tiegħu kkonċentra fuq kwistjonijiet doganali u diġà kkonkluda dan li ġej: 'Sabiex l-operaturi ekonomiċi u l-biċċa l-kbir tal-pubbliku jingħataw il-fiduċja meħtieġa li l-ambjent kummerċjali tas-Suq Wieħed huwa protett b'mod xieraq, il-Kumitat ta' Inkjesta kkonkluda li l-ħolqien ta' qafas wieħed ta' l-UE għas-servizzi doganali jrid ikun objettiv għall-futur imbiegħed ta' l-UE' 17.3.1, Rapport dwar is-Sistema ta' Tranżitu Komunitarju, Kumitat ta' Inkjesta dwar is-Sistema ta' Tranżitu Komunitarju, 1997. ,

billi l-globalizzazzjoni wasslet għal żieda enormi tal-kummerċ internazzjonali u għall-iżvilupp ta' tendenzi ġodda ta' produzzjoni u tal-konsumaturi, iżda daħħlet ukoll theddid ġdid bħat-terroriżmu dinji, il-bidla fil-klima u l-kummerċ illeċitu,

billi t-tnaqqis tal-konformità u ta' l-ispejjeż amministrattivi sar kwistjoni ewlenija fir-rigward ta' amministrazzjoni effiċjenti u effettiva fl-UE,

L-evoluzzjoni ta' l-Unjoni Doganali

Iqis li 40 sena ta' l-Unjoni Doganali rrappreżentaw kisba sostanzjali u pprovdew benefiċċji għan-negozji u ċ-ċittadini ta' l-UE;

Jafferma li l-awtoritajiet doganali, li huma responsabbli l-aktar għas-sorveljanza tal-kummerċ internazzjonali ta' l-UE, għalhekk jikkontribwixxu biex ikun garantit kummerċ miftuħ u ġust, filwaqt li jiġu implimentati d-dimensjoni esterna tas-suq intern, il-politika kummerċjali komuni u politiki komuni oħra ta' l-UE, kif ukoll biex tkun żgurata s-sigurtà tal-katina kollha tal-forniment;

Jirrikonoxxi li l-għan tal-miżuri li ttieħdu mill-awtoritajiet doganali huwa li jitħarsu l-interessi finanzjarji ta' l-UE u ta' l-Istati Membri tagħha, u li l-UE titħares kontra l-prattiki kummerċjali inġusti u illegali;

Jirrikonoxxi wkoll li l-għan tal-miżuri huwa li jkunu garantiti s-sikurezza u s-sigurtà ta' l-UE u tar-residenti tagħha filwaqt li jitħares l-ambjent, kif ukoll li jinżamm bilanċ ġust bejn il-ħtieġa li jsiru kontrolli doganali u li jkun iffaċilitat il-kummerċ leġittimu bil-għan li tittejjeb il-kompetittività Ewropea;

Jifraħ lill-uffiċjali doganali, f'dan ir-rigward, għall-ħidma effettiva tagħhom fil-ġlieda kontra l-iffalsifikar, li fl-2006 wasslet għall-qbid ta' 128 miljun oġġett iffalsifikat;

Jilqa' b'sodisfazzjon għalhekk, il-komunikazzjoni tal-Kummissjoni intitolata 'Strateġija għall-evoluzzjoni ta' l-Unjoni Doganali', bil-għan li titfassal direzzjoni ċara għad-dwana fil-perjodu ta' żmien bejn l-2013 u l-2019;

Jenfasizza li jeħtieġ li l-awtoritajiet doganali ta' l-UE jantiċipaw kontinwament l-isfidi li ġejjin u li jiżviluppaw u jużaw ħiliet, teknoloġiji u metodi l-aktar moderni biex jiffaċilitaw u jikkontrollaw il-kummerċ bil-mod l-aktar effiċjenti u effettiv;

Jenfasizza l-importanza li pajjiżi kandidati jkunu konformi ma' l-istandards ta' l-UE fil-qasam tad-dwana u jirrikonoxxi l-għajnuna teknika lill-pajjiżi kandidati mogħtija mill-Kummissjoni u mill-Istati Membri;

It-tisħiħ tal-koperazzjoni

Jilqa' b'sodisfazzjon it-tħabbira li saret waqt is-seminar li sar f'Saalfelden (l-Awstrija) fit-8, id-9 u l-10 ta' April 2008 li se tissaħħaħ il-koperazzjoni bejn l-amministrazzjoni doganali u l-awtoritajiet ta' sorveljanza tas-suq ta' 32 pajjiż (is-27 Stat Membru, il-Kroazja, it-Turkija, in-Norveġja, l-Iżvizzera u l-Istati Uniti ta' l-Amerka) bil-għan li ċ-ċittadini ta' l-UE jitħarsu mill-importazzjonijiet ta' prodotti perikolużi;

Iqis li l-koperazzjoni hija essenzjali biex tkun żgurata l-effikaċja tas-servizzi doganali ta' l-UE fid-dawl tal-ħafna theddid li jridu jikkumbattu;

Jistieden għalhekk lill-Istati Membri biex isaħħu l-koperazzjoni amministrattiva bejn l-awtoritajiet doganali ta' l-Istati Membri u bejn id-dwana u aġenziji governattivi oħra, bħall-awtoritajiet veterinarji u l-entitajiet responsabbli mis-sikurezza tal-prodotti, sabiex ikun żgurat li l-amministrazzjoni tal-fruntieri esterni ta' l-Unjoni Ewropea tkun responsabiltà komuni u sabiex ikunu garantiti s-sigurtà u s-sikurezza taċ-ċittadini ta' l-UE;

Jistieden lill-Kummissjoni biex ittejjeb il-koperazzjoni ma' l-imsieħba kummerċjali permezz ta' programmi eżistienti u ġodda ta' koperazzjoni bejn id-dwani sabiex ikun iffaċilitat il-kummerċ għal negozjanti affidabbli u sabiex tkun żgurata s-sigurtà tal-katina ta' forniment;

Jisħaq fuq l-importanza li jkun żgurat li l-partijiet interessati ekonomiċi kollha jkunu rappreżentati fil-Kumitat Doganali;

Japprova l-iffirmar tad-diversi ftehimiet iffirmati mill-UE ma' l-imsieħba kummerċjali ewlenin tagħha madwar id-dinja;

Jistieden lill-Kummissjoni u lill-Istati Membri biex isaħħu l-koperazzjoni internazzjonali fil-qafas ta' l-organizzazzjonijiet internazzjonali (id-WTO u d-WCO) u ma' pajjiżi terzi fil-qasam tad-dwana; jiġbed l-attenzjoni li l-għan ta' dan huwa li jkun hemm kontroll doganali aktar effettiv u li jkunu promossi l-istandards ta' l-UE filwaqt li l-kummerċ ikun jista' jkun ta' benefiċċju għall-Unjoni Ewropea u għall-imsieħba kummerċjali tagħha; jiġbed l-attenzjoni wkoll li dan jippermetti li jitwaqqfu operazzjonijiet konġunti u proġetti pilota sabiex tissaħħaħ il-koperazzjoni fil-prattika bejn l-UE u uffiċjali doganali ta' pajjiżi terzi;

Kwistjonijiet ta' sigurtà

Jistieden lill-Istati Membri biex isaħħu aktar l-irwol tad-dwana fil-ġlieda kontra l-perikli partikulari marbuta mal-prodotti foloz, b'mod partikulari mal-mediċini u l-ġugarelli foloz;

Jistieden lill-Kummissjoni biex iżżomm l-oppożizzjoni tagħha għal-leġiżlazzjoni reċenti ta' l-Istati Uniti dwar l-iskannjar 100% ta' kontejners marittimi f'portijiet barranin; jiġbed l-attenzjoni li ma ntweriex li din id-deċiżjoni unilaterali mill-Istati Uniti hija meħtieġa u li hija effettiva fis-sens ekonomiku u fir-rigward tas-sigurtà;

Iqis li l-Emenda 648/2005 ('l-emenda dwar is-sigurtà') diġà tissodisfa l-aspettattivi ta' l-awtoritajiet ta' l-Istati Uniti fir-rigward tal-kontroll tas-sigurtà fl-Ewropa;

Intejbu l-effiċjenza, l-effikaċja u r-rendiment tas-Suq Intern

Jilqa' b'sodisfazzjon iż-żewġ inizjattivi li l-awtoritajiet doganali Komunitarji bi ħsiebhom jiżviluppaw fl-għaxar snin li ġejjin biex jaqdu liċ-ċittadini ta' l-UE bl-aħjar mod possibbli, partikolarment il-proposta dwar is-sistemi doganali elettroniċi, diġà approvata mill-Parlament, u t-twaqqif ta' netwerk Ewropew ta' laboratorji doganali bil-għan ta' interpretazzjoni uniformi ta' l-istandards tekniċi ġodda ta' l-UE;

Jirrikonoxxi li din il-modernizzazzjoni se tippermetti li tiħrax il-ġlieda kontra l-prodotti perikolużi u li jissħħaħ il-ħarsien tal-konsumatur;

Jistieden lill-Istati Membri biex jiżviluppaw metodi ta' ħidma u teknoloġija ġodda b'mod sinkronizzat u armonizzat u sabiex tkun żgurata implimentazzjoni koordinata u komuni tal-leġiżlazzjoni doganali; jistieden lill-Kummissjoni biex timmoniterja mill-qrib l-applikazzjoni uniformi tal-leġiżlazzjoni doganali fl-Istati Membri u biex tlesti rapport għall-Parlament;

Jistieden lill-Istati Membri biex jipprovdu biżżejjed riżorsi (teknoloġiċi u umani) u investimenti lid-dwani biex jagħmlu xogħolhom, jimplimentaw sistemi ġodda bla karti u jħarrġu l-istaff tagħhom;

Jistieden lill-Istati Membri biex jiżguraw livell għoli ta' koperazzjoni bejn l-awtoritajiet doganali u l-komunità kummerċjali biex tittejjeb l-konformità u titnaqqas l-burokrazija, b'mod partikulari billi jintuża approċċ ta' mmaniġġjar tar-riskji u billi jiġu żviluppati servizzi tat-tip 'Single Window/One Stop Shop';

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-Istati Membri.


'Għawdex Ekoloġiku' diskuss waqt Forum għaċ-Ċittadini tal-Parlament Ewropew

Istituzzjonijiet

Gisela Kallenbach tindirizza lill-parteċipanti tal-Forum: Għawdex Ekoloġiku In-nies attendiet bi ħġarha għall-Forum għaċ-ċittadini tal-Parlament Ewropew li sar f'Għawdex nhar il-5 ta' Ġunju, minkejja x-xita bla waqfien dakinhar.

Kien biss madwar siegħa qabel bdiet id-diskussjoni li l-ajru ċċara mis-sħab griż u bdew ħerġin ir-raġġi oranġjo tax-xemx, l-art bdiet tinxef u l-għelieqi reġgħu ħadu l-kulur.

Bħallikieku n-natura riedet tfakkar lil min ġie biex jisma' dwar 'Għawdex bħala gżira ekologika' li l-attività umana għadha tiddependi minnha.

Fl-estate Ta' Mena, li jinsab mal-ġenb ta' għolja miżgħuda bi dwieli, fjuri u siġar tal-frott qrib Marsalforn, inġabret taħt tined bojod ġemgħa interessanti ta' Għawdxin, barranin li jgħixu f'Għawdex, kif ukoll nies li qasmu apposta minn Malta biex jisimgħu x'kellha x'tgħid il-Membru tal-Parlament Ewropew Ġermaniża Gisela Kallenbach (Ħodor/ALE), fosthom rappreżentanti ta' korpi kostitwiti u rappreżentanti tal-business, membri ta' għaqdiet mhux governattivi kif ukoll nies mill-gvern.

Kif ħareġ ċar sa mill-bidu tad-diskussjoni, fil-fatt, il-kunċett ta' gżira ekologika jmiss ma' bosta oqsma - marbutin wieħed ma' l-ieħor bħal katina - bħalma huma l-agrikoltura, it-turiżmu, l-ekonomija, l-attività industrijali, l-ilma u r-riżorsi tal-pajjiż, il-ħolqien tax-xogħol f'Għawdex, l-użu ta' l-ispazju, it-trasport, l-iżvilupp sostenibbli, in-nuqqas ta' aċċessibilità tal-gżira u s-sbuħija naturali ta' Għawdex.

Il-forum beda bl-intervent tal-moderatur Marco Cremona, idrologu u ambjentalist li stimola d-diskussjoni billi pprova jagħti tifsira ta' gżira ekologika bl-eżempju tal-gżira Daniża ta' Samso, post li llum huwa kompletament awto-suffiċjenti peress li din il-gżira tiġġenera l-enerġija li jużaw l-abitanti tagħha stess minn sorsi alternattivi.

Minn naħa tagħha, is-Sinjura Kallenbach tkellmet dwar l-importanza li ċ-ċittadini jkunu involuti fil-proċess li bih jittieħdu d-deċiżjonijiet.

Il-MPE spjegat kif il-Kumitat għall-Iżvilupp Reġjonali tal-Parlament Ewropew, li hija stess membru tiegħu, kien innota li proġetti ambizzjużi bħal dak ta' gżira ekoloġika iktar hemm ċans jirnexxu meta ċ-ċittadin ikun involut direttament fil-proċess, peress li bosta mħuħ flimkien jistgħu joħorġu b'ideat innovattivi dwar kif tista' titjieb il-kwalità tal-ħajja.

Hekk ġara waqt il-Forum f'Għawdex eżatt wara l-intervent tal-MPE fejn għal sagħtejn sħaħ, bosta minn dawk preżenti tkellmu dwar aspetti differenti ta' x'inhu dak li jagħmel gżira ekoloġika.

Julian Vassallo, il-Kap ta' l-Uffiċċju tal-Parlament Ewropew fil-Belt Valletta, beda jniżżel il-punti li tqajmu minn dawk preżenti fuq boards li mtlew ġmielu bl-ideat.

B'hekk iffurmaw kollaġ, speċi ta' mappa li tindika aħjar fejn huma t-toroq u r-rotot differenti li wieħed jista' jaqbad biex jasal għall-għan aħħari ta' Għawdex bħala gżira ekologika.

Ħareġ ċar li t-triq mhix faċli.

Kif spjega bidwi Għawdxi, jekk Għawdex irid isir gżira ekoloġika hemm bżonn tinbeda l-agrikoltura organika, iżda dan xejn m'hu faċli minħabba li għalqa organika teħtieġ buffer ta' mill-inqas ħames mili bogħod minn egħlieqi fejn jintużaw pestiċidi.

B'hekk id-diffikultajiet li tiġi implimentata miżura bħal din huma ovvji.

Biss, jista' wkoll wieħed jimxi lejn gżira ekologika billi jieħu miżuri żgħar u konkreti, sostnew residenti Ġħawdxin, bħal per eżempju li jitwaqqaf il-bini ta' djar ġodda meta terz tad-djar eżistenti f'Għawdex huma vojta.

"U x'ingħidu dwar is-sistema tat-trasport antikwata?" staqsa barrani li ilu jgħix fuq Għawdex għal dawn l-aħħar snin, u li qal li f'Għawdex jista' faċilment jintużaw karozzi tal-linja jaħdmu bl-elettriku.

Hawnhekk il-MPE Kallenbach irrimarkat illi kienet ħasra li t-toroq ġodda f'Għawdex ma kellhomx lejns għar-roti.

Koppja Awstraljana li taħdem fil-qasam tat-teknoloġija ta' l-informatika qalet li hija kienet għażlet li tgħix f'Għawdex minn fost ħafna postijiet fejn setgħet tagħżel li tmur toqgħod.

Din kienet industrija li ma tħallix impatt negattiv fuq l-ambjent u li tista' toħloq opportunitajiet kbar ta' xogħol għan-nies li jgħixu Għawdex, u li ħafna minnhom m'għandhomx għażla ħlief li jinżlu Malta kuljum biex jaħdmu.

Is-Sinjura Kallenbach ikkonkludiet billi qalet li Għawdex għandu potenzjal kbir biex ikun destinazzjoni differenti: gżira Mediterranja sostenibbli li tkun attraenti għal turisti li lesti jonfqu l-flus fuq prodotti organiċi u jesperjenzaw l-atmosfera unika ta' Għawdex.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PSE

Riżoluzzjoni tal-Parlament Ewropew dwar is-Samit UE-Russja tas-26-27 ta' Ġunju 2008 f'Khanty-Mansiysk

Il-Parlament Ewropew ,

wara li kkunsidra l-Ftehima ta' Sħubija u Koperazzjoni bejn il-Komunitajiet Ewropej u l-Istati Membri, fuq in-naħa l-waħda, u l-Federazzjoni Russa, fuq in-naħa l-oħra (PCA) ĠU L 327, 28.11.1997, p.

1. , li daħlet fis-seħħ fl-1997 u skadiet fl-2007,

wara li kkunsidra d-deċiżjonijiet tal-Kunsill ta' l-Affarijiet Ġenerali tas-26 ta' Ġunju 2008 li japprovaw id-direttivi li jinnegozjaw għal ftehima li tipprovdi qafas komprensiv ġdid għar-relazzjonijiet ta' l-UE mar-Russja,

wara li kkunsidra l-objettiv ta' l-UE u r-Russja, stabbilit fid-dikjarazzjoni konġunta maħruġa wara s-Samit ta' St Petersburg li sar fil-31 ta' Mejju 2003, biex tiġi stabbilita zona ekonomika komuni, zona komuni ta' libertà, sigurtà u ġustizzja, zona komuni ta' koperazzjoni fil-qasam tas-sigurtà esterna u zona komuni ta' riċerka u edukazzjoni, inklużi aspetti kulturali,

wara li kkunsidra l-konsultazzjonijiet UE-Russja tad-drittijiet tal-bniedem, u b'mod partikolari l-konsultazzjonijiet l-iktar reċenti, li saru fis-17 ta' April 2008,

wara li kkunsidra r-riżoluzzjonijiet preċedenti tiegħu dwar ir-relazzjonijiet ta' l-UE mar-Russja, u b'mod partikolari r-riżoluzzjoni tiegħu ta' l-14 ta' Novembru 2007 P6_TA(2007)0528 . dwar is-Samit UE-Russja f'Mafra,

wara li kkunsidra l-Artikolu 103(2) tar-Regoli ta' Proċedura tiegħu,

billi r-relazzjonijiet bejn l-UE u r-Russja kienu qed jiżviluppaw b'mod kontinwu fl-aħħar deċennju, li wasslu għal integrazzjoni u interdipendenza ekonomiċi fil-fond u komprensivi, li mistennija jiżdiedu anki iktar fil-futur qrib,

billi l-koperazzjoni iktar mill-qrib u relazzjonijiet tal-viċinanzi tajbin bejn l-UE u r-Russja huma ta' importanza ewlenija għall-istabilità, is-sigurtà u l-prosperità ta' l-Ewropa kollha,

billi l-konklużjoni ta' Ftehima ta' Sħubija Strateġika bejn l-UE u l-Federazjoni Russa tibqa' ta' l-ikbar importanza għall-iżvilupp u l-intensifikazzjoni addizzjonali tal-koperazzjoni bejn iż-żewġ imsieħba,

billi n-negozjati dwar Ftehima ta' Sħubija Strateġika bħal din għandhom jibdew kemm jista' jkun malajr fuq il-bażi tal-progress li diġà sar fil-proċess lejn it-twaqqif ta' l-erba' zoni komuni ('spazji'), b'zona ekonomika komuni, zona ta' libertà, sigurtà u ġustizzja, zona tas-sigurtà esterna u zona ta' riċerka, edukazzjoni u kultura; billi l-implimentazzjoni mgħaġġla ta' dawn l-erba' zoni jew spazji komuni għandha tkun fiċ-ċentru tan-negozjati dwar Ftehima ta' Sħubija Strateġika ġdida,

billi l-Kunsill finalment irnexxielu jilħaq ftehim dwar il-mandat għan-negozjati dwar Ftehima ta' Sħubija ġdida,

billi l-President Russu l-ġdid, Dmitry Medvedev, inħatar fis-7 ta' Mejju 2008 u kkonferma fid-diskors tiegħu ta' l-inawgurazzjoni l-impenn tiegħu għat-twaqqif ta' sistema legali matura u effettiva bħala kundizzjoni essenzjali għall-iżvilupp ekonomiku u soċjali fir-Russja kif ukoll għaż-żieda ta' l-influwenza tar-Russja fil-komunità internazzjonali u biex ibiddel lir-Russja f'pajjiż iżjed miftuħ għad-dinja u biex iħaffef id-djalogu fuq livell ugwali ma' popli oħra; billi l-President Medvedev għamel l-ewwel pass billi ddigrieta l-ħolqien ta' Kunsill Kontra l-Korruzzjoni, li se jippresedieh hu nnifsu,

billi l-adeżjoni rapida tal-Federazzjoni Russa fl-Organizzazzjoni Dinjija tal-Kummerċ tagħmel kontribut sostanzjali għat-titjib addizzjonali tar-relazzjonijiet ekonomiċi bejn ir-Russja u l-Unjoni Ewropea,

billi s-sigurtà ta' l-enerġija hi waħda mill-ikbar sfidi għall-Ewropa u waħda mill-oqsma ewlenin ta' koperazzjoni mar-Russja; billi jridu jsiru sforzi konġunti biex isir użu sħiħ u effiċjenti tas-sistemi ta' trażmissjoni ta' l-enerġija, kemm dawk li diġà jeżistu u kemm dawk li jridu jiġu żviluppati iktar,

billi l-kwistjonijiet dwar il-kundizzjonijiet ta' forniment u trażmissjoni ta' l-enerġija għandhom jiġu solvuti b'mod negozjat, mhux diskriminatorju u trasparenti u m'għandhom qatt jintużaw bħala strument għal pressjoni politika fuq l-Istati Membri ta' l-UE u fuq il-pajjiżi tal-viċinat komuni,

billi ftehima fil-futur bejn l-Unjoni Ewropea u l-Federazzjoni Russa għalhekk għandha tinkludi l-prinċipji tat-Trattat tal-Karta ta' l-Enerġija,

billi l-Unjoni Ewropea u l-Federazzjoni Russa jistgħu u għandhom ikollhom rwol attiv flimkien fil-ħolqien tal-paċi u ta' l-istabilità fil-kontinent Ewropew, b'mod partikulari fil-viċinanzi komuni, u f'partijiet oħra tad-dinja,

billi l-Unjoni Ewropea u l-Federazzjoni tar-Russja għandhom b'mod partikolari jaħdmu flimkien biex isibu soluzzjoni finali għall-istatus internazzjonali tal-Kosovo u l-arranġament paċifiku tal-kunflitti li huma perikolużi b'mod persistenti fir-reġjuni ta' l-Abkażja u ta' l-Ossetja t'Isfel fil-Ġeorġja,

billi għad hemm tħassib serju dwar l-iżviluppi fil-federazzjoni Russa rigward ir-rispett u l-ħarsien tad-drittijiet tal-bniedem u r-rispett tal-prinċipji, regoli u proċeduri demokratiċi li dwarhom sar qbil komuni, billi l-Federazzjoni Russa hi membru sħiħ tal-Kunsill ta' l-Ewropa u ta' l-Organizzazzjoni għas-Sigurtà u l-Koperazzjoni fl-Ewropa u għalhekk impenjat ruħha għall-prinċipji tad-demokrazija u għar-rispett lejn id-drittijiet tal-bniedem bażiċi,

billi hu importanti li l-UE titkellem b'vuċi waħda, turi solidarjetà u tagħti prova ta' unità fir-relazzjonijiet tagħha mal-Federazzjoni Russa, u tibbaża dawk ir-relazzjonijiet fuq interessi reċiproċi u valuri komuni,

Jerġa' jafferma l-konvinzjoni tiegħu li r-Russja għadha sieħba importanti għall-iskop tal-bini ta' koperazzjoni strateġika, li magħha l-UE għandha mhux biss interessi ekonomiċi u kummerċjali komuni, iżda wkoll l-objettiv li tikkopera mill-qrib fl-arena internazzjonali kif ukoll fil-viċinat komuni;

Jisħaq fuq l-importanza ta' l-unità fost l-Istati Membri ta' l-UE fir-relazzjonijiet tagħhom mar-Russja u jitlob lill-Istati Membri biex jagħtu prijorità lill-benefiċċji fuq tul ta' żmien twil ta' pożizzjoni konġunta fin-negozjati mal-Federazzjoni Russa dwar il-vantaġġi possibbli fuq tul ta' żmien qasir ta' ftehim bilaterali dwar kwistjonijiet waħdanin;

Jilqa' l-fatt li Dmitry Medvedev ħa l-kariga tiegħu bħala l-President il-ġdid tal-Federazzjoni Russa; Jesprimi x-xewqa li huwa jimpenja ruħu flimkien mal-gvern tiegħu għal titjib fundamentali ulterjuri fir-relazzjonijiet bejn l-Unjoni Ewropea u l-Federazzjoni Russa;

Jesprimi s-sodisfazzjon tiegħu li finalment huwa possibbli li jitneħħew l-ostakoli biex tintlaħaq ftehima dwar il-mandat għan-negozjati mal-Federazzjoni Russa dwar Ftehima ta' Sħubija ġdida;

Iħeġġeġ lill-Kunsill, il-Kummissjoni u l-Istati Membri - flimkien mal-Gvern tal-Federazzjoni Russa - biex jużaw il-21 Samit UE-Russja f'Khanty-Mansiysk bħala l-vera punt ta' tluq ġdid għall-intensifikazzjoni ulterjuri tar-relazzjonijiet UE-Russja billi jkun hemm bidu għan-negozjati dwar Ftehima ta' Sħubija u ta' Koperazzjoni ġdida u b'hekk tinħoloq il-bażi għal iżjed riżultati konkreti fil-futur qarib;

Jilqa' l-iskambju ta' opinjonijiet kontinwu dwar id-drittijiet tal-bniedem fir-Russja bħala parti mill-konsultazzjonijiet UE-Russja dwar id-drittijiet tal-bniedem u jippretendi li jkun hemm titjib fil-format ta' dawn il-laqgħat sabiex tintlaħaq l-effikaċja, b'attenzjoni speċjali għal azzjoni komuni kontra r-razziżmu u l-ksenofobija u jiġu permessi l-opportunitajiet ugwali għall-parteċipazzjoni ma' l-NGOs għad-drittijiet tal-bniedem u għall-konsultazzjoni magħhom, kemm jekk id-djalogu jsirx fir-Russja jew fi Stat Membru ta' l-UE; Jenfasizza, iżda, li s-sitwazzjoni attwali fir-Russja toħloq tħassib serju f'termini tar-rispett għad-drittijiet tal-bniedem, tad-demokrazija, tal-libertà ta' l-espressjoni u tad-drittijiet tas-soċjetà ċivili u ta' individwi li jisfidaw lill-awtoritajiet u jżommuhom responsabbli għall-azzjonijiet tagħhom; Jenfasizza l-importanza ta' NGOs indipendenti minn gvernijiet nazzjonali għall-iżvilupp tas-soċjetà ċivili;

Itenni, iktar u iktar, l-importanza li tiġi stabbilita Zona Ekonomika Komuni (CES) u li jiġu żviluppati iktar l-objettivi miftiehma fil-Pjan Direzzjonali CES, speċjalment fir-rigward tal-ħolqien ta' suq miftuħ u integrat bejn l-UE u r-Russja;

Jesprimi t-tama li ftehima tkun tista' tintlaħaq malajr dwar il-kundizzjonijiet għal adeżjoni rapida tal-Federazzjoni Russa ma' l-Organizzazzjoni Dinjija tal-Kummerċ; Jinsisti f'dan il-qafas li hemm bżonn jintlaħaq ftehim fuq il-livell tad-dmirijiet għall-esportazzjoni ta' l-injam mhux raffinat mill-Federazzjoni Russa għal ġewwa l-Unjoni Ewropea;

Jenfasizza l-importanza li jkun hemm titjib fil-klima għall-investiment Ewropew fir-Russja, liema titjib jista' biss iseħħ billi jiġu promossi u ffaċilitati kundizzjonijiet tan-negozju mhux diskriminatorji u trasparenti, inqas burokrazija u investiment miż-żewġ naħat; hu mħasseb dwar in-nuqqas ta' prevedibilità fl-applikazzjoni tar-regoli mill-awtoritajiet;

Jilqa' b'sodisfazzjon id-djalogu intensifikat UE-Russja dwar kwistjonijiet ta' l-enerġija u dwar il-ħarsien ambjentali; jenfasizza l-importanza ta' importazzjonijiet ta' l-enerġija għall-ekonomiji Ewropej, li fil-fatt jirrappreżentaw opportunità potenzjali għal iktar koperazzjoni kummerċjali u ekonomika bejn l-UE u r-Russja; jenfasizza li l-prinċipji ta' interdipendenza u trasparenza għandhom ikunu l-bażi ta' tali koperazzjoni, flimkien ma' aċċess ugwali għal swieq, infrastruttura u investiment; jilqa' l-isħubija tar-Russja mal-Protokoll ta' Kyoto u jisħaq fuq il-bżonn għal appoġġ sħiħ mir-Russja għall-miri li jorbtu għall-bidla klimatika ta' wara Kyoto; jistieden lill-Kunsill u lill-Kummissjoni biex jiżguraw li l-prinċipji tat-Trattat tal-Karta ta' l-Enerġija, il-Protokoll ta' Tranżitu anness miegħu u l-konklużjonijiet tal-G8 ikunu inklużi fi Ftehima ta' Sħubija u Koperazzjoni ġdida bejn l-UE u r-Russja, inkluża iktar koperazzjoni dwar l-effiċjenza ta' l-enerġija, it-tnaqqis ta' l-emissjonijiet tal-karbonju u l-enerġija li tiġġedded, inkluż l-użu tal-bijoenerġija; jinnota li dawn il-prinċipji għandhom japplikaw għal proġetti ewlenin ta' l-infrastruttura ta' l-enerġija; jistieden lill-Unjoni Ewropea biex titkellem b'vuċi waħda mar-Russja dwar dawn il-kwistjonijiet sensittivi ta' l-enerġija;

Jappella lill-Gvernijiet tar-Russja u ta' l-Istati Uniti biex jintensifikaw id-diskussjonijiet dwar kwistjonijiet ta' difiża u sigurtà li jinvolvu b'mod dirett jew indirett lill-Istati Membri ta' l-Unjoni Ewropea; iħeġġeġ lill-gvernijiet taż-żewġ stati biex jinvolvu lill-Unjoni Ewropea u lill-Istati Membri tagħha b'mod sħiħ f'dawn id-diskussjonijiet u biex ma jieħdu l-ebda pass u deċiżjoni li jistgħu jitqiesu bħala theddida għall-paċi u l-istabilità fil-kontinent Ewropew;

Jitlob lill-Gvern Russu - flimkien ma' l-Unjoni Ewropea u l-membri l-oħra tal-Grupp ta' Kuntatt għall-Kosovo - biex jagħmel kontribut pożittiv għas-sejba ta' soluzzjoni politika sostenibbli għall-futur tal-Kosovo u għat-titjib ulterjuri ta' l-istabilità tal-Balkani tal-Punent;

Jitlob lill-Kunsill u lill-Kummissjoni biex ifittxu inizjattivi konġunti mal-Gvern Russu mmirati favur tisħiħ tas-sigurtà u l-istabilità fil-viċinanza komuni, b'mod partikolari permezz ta' djalogu mtejjeb dwar it-twaqqif tad-demokrazija fil-Belarus u bi sforzi konġunti biex finalment jissolvew il-kunflitti f'Nagorno Karabakh, fil-Moldova u fil-Ġeorġja;

Jistieden lill-UE u lir-Russja, bħala membri tal-Kunsill tas-Sigurtà tan-NU, biex ikomplu bl-isforzi tagħhom biex jagħmlu progress fil-proċess ta' paċi fil-Lvant Nofsani u biex isibu soluzzjoni għall-kwistjoni nukleari Iranjana;

Jilqa' b'sodisfazzjon l-inizjattivi biex ikun hemm vjaġġar mingħajr viża bejn l-Unjoni Ewropea u r-Russja; jitlob li jkun hemm iktar koperazzjoni dwar l-immigrazzjoni illegali, kontrolli mtejba ta' dokumenti ta' l-identità u skambju aħjar ta' informazzjoni dwar it-terroriżmu u l-kriminalità organizzata; jenfasizza li l-Kunsill u l-Kummissjoni jridu jiżguraw li r-Russja tkun konformi mal-kundizzjonijiet kollha stipulati fi kwalunkwe ftehima nnegozjata dwar l-eliminazzjoni tal-viżi bejn iż-żewġ naħat, sabiex ikun evitat kwalunkwe ksur tas-sigurtà u tad-demokrazija fl-Ewropa;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Gvernijiet u lill-Parlamenti ta' l-Istati Membri u lil dak tal-Federazzjoni Russa, lill-Kunsill ta' l-Ewropa u lill-Organizzazzjoni għas-Sigurtà u l-Koperazzjoni fl-Ewropa.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp ALDE

Riżoluzzjoni tal-Parlament Ewropew dwar it-tħejjijiet għal-11-il Samit bejn l-UE u r-Russja f'Khanty-Mansiysk f'Ġunju 2008

Il-Parlament Ewropew ,

wara li kkunsidra l-Ftehima ta' Sħubija u Koperazzjoni UE-Russja, li daħlet fis-seħħ fl-1997 u li għada fis-seħħ,

wara li kkunsidra l-Konsultazzjonijiet UE-Russja dwar id-Drittijiet tal-Bniedem,

wara li kkunsidra r-rapporti u r-riżoluzzjonijiet preċedenti tiegħu dwar ir-Russja u dwar ir-relazzjonijiet UE-Russja, b'mod partikulari r-riżoluzzjoni tas-26 ta' Mejju 2005 P6_TA(2005)0207 . , ir-riżoluzzjonijiet dwar is-samits preċedenti bejn l-UE u r-Russja, ir-riżoluzzjoni tal-25 t'Ottubru 2006 P6_TA(2006)0448 . dwar ir-relazzjonijiet bejn l-UE u r-Russja wara l-qtil ta' Anna Politkovskaya, ir-riżoluzzjoni tas-26 t'April 2007 P6_TA(2007)0169 . dwar ir-repressjoni ta' dimostrazzjonijiet ta' l-oppożizzjoni u r-riżoluzzjoni tad-19 ta' Ġunju 2007 dwar ir-relazzjonijiet ekonomiċi u kummerċjali ta' l-UE mar-Russja P6_TA(2007)0262 . ,

wara li kkunsidra r-riżultat ta' l-10 Samit UE-Russja li sar f'Mafra fis-26 ta' Ottubru 2007,

wara li kkunsidra l-Artikolu 103(2) tar-Regoli ta' Proċedura tiegħu,

billi l-Unjoni Ewropea qed tkompli timpenja ruħha biex tkabbar u tiżviluppa iktar ir-relazzjonijiet bejn l-Unjoni Ewropea u r-Russja;

billi r-relazzjonijiet UE-Russja qed jiffaċċjaw numru ta' sfidi serji li m'humiex ġejjin min-naħa ta' l-UE, partikolarment fir-rigward tat-tħassib ġenerali dwar id-demokrazija u d-drittijiet tal-bniedem fir-Russja, dwar l-indipendenza tal-ġudikatura, dwar kontroll ikbar tal-midja, dwar in-nuqqas ta' ħila tal-pulizija Russa u ta' l-awtoritajiet ġudizzjarji biex isibu lil dawk responsabbli mill-qtil ta' ġurnalisti, dwar miżuri repressivi meħuda kontra l-oppożizzjoni, dwar l-applikazzjoni selettiva tal-liġi mill-awtoritajiet u dwar l-imparzjalità ta' l-elezzjonijiet li għadhom kif saru,

billi l-Unjoni Ewropea trid titkellem b'vuċi waħda fir-relazzjonijiet tagħha mar-Russja u trid tibbaża r-relazzjonijiet tagħha mar-Russja fuq is-solidarjetà u l-konformità mal-valuri ta' l-UE, minkejja l-insistenza tar-Russja biex tiffoka fuq relazzjonijiet bilaterali ma' xi wħud mill-Istati Membri ta' l-UE,

billi l-evoluzzjoni tas-sistema politika fir-Russja waqt il-presidenza ta' Vladimir Putin tqajjem dubji dwar il-prospetti li tinbena 'sħubija strateġika bbażata fuq il-valuri komuni', u billi għandha tiġi żviluppata koperazzjoni aktar realistika bbażata fuq pożizzjoni soda u komuni ta' l-Istati Membri kollha,

billi l-bidliet fit-tmexxija Russa wara l-elezzjonijiet għad-Duma tas-sena l-oħra u l-elezzjonijiet presidenzjali aktar kmieni din is-sena jistgħu jagħtu spinta ġdida lir-relazzjonijiet UE-Russja, lit-titjib fir-relazzjonijiet ma' uħud mil-ġirien l-aktar qrib tagħha u lill-iżvilupp tad-demokrazija u ta' l-istat tad-dritt fir-Russja,

billi r-relazzjonijiet ekonomiċi u kummerċjali bejn l-UE u r-Russja huma xhieda ta' l-interdipendenza reċiproka li qed tikber bejn l-UE u r-Russja, li tirrikjedi sforz u impenn konġunt sabiex ikun żgurat li jkun hemm tkabbir sostenibbli,

Jinnota li s-Samit f'Khanty-Mansiysk se jkun l-ewwel wieħed għall-President Medvedev u se jseħħ fi żmien kruċjali meta jkunu se jitnedew in-negozjati dwar Ftehima ġdida ta' Sħubija u Koperazzjoni; jinnota bi tħassib id-diskors riċenti tal-President Medvedev f'Berlin li wera l-insistenza tar-Russja li tkompli fuq relazzjonijiet bilaterali ma' pajjiżi Ewropej, li jwasslu biex il-politika Russa dwar il-bqija ta' l-Ewropa tkun inkompatibbli ma' l-integrazzjoni Ewropea;

Jilqa' b'sodisfazzjon it-twettiq ta' żewġ samits fis-sena bejn l-UE u r-Russja bħala opportunità għal taħdidiet f'livell għoli bejn it-tmexxija Russa u l-Presidenza fil-kariga u l-uffiċjali ta' l-UE dwar għadd ta' kwistjonijiet li huma magħrufa miż-żewġ naħat bħala importanti, inklużi problemi tan-non-proliferazzjoni ta' l-armi tal-qirda tal-massa u dwar l-Iran;

Jinnota li ħafna aspetti tal-politiki Russi jikkuntrastaw ħafna ma' l-objettiv iddikjarat ta' 'sħubija strateġika';

Jesprimi l-appoġġ tiegħu għall-idea li jiġu żviluppati relazzjonijiet futuri mar-Russja b'mod iktar prammatiku, b'attenzjoni kontinwa fuq l-oqsma koperti mill-Erba' Żoni Komuni u fuq il-bżonn ta' Ftehima ta' Sħubija u Koperazzjoni ġdida, u billi wieħed jiffoka fuq koperazzjoni prattika, proġetti konġunti u l-implimentazzjoni ta' l-impenji u l-ftehimiet li saru s'issa;

Jinnota t-tħassib serju fil-Kunsill fir-rigward tat-tnedija tan-negozjati dwar ftehim ġdid mar-Russja; huwa ta' l-opinjoni li minkejja l-isfidi attwali għar-relazzjonijiet bejn l-UE u r-Russja, jinħtieġ impenn kontinwu u jittama li s-Samit ikun determinanti biex joffri approċċ strutturat biex wieħed jimxi 'l quddiem;

Jenfasizza, b'mod partikulari, il-ħtieġa għal ftehima ġdida li tmur lil hinn mis-sempliċi koperazzjoni ekonomika u li tkun tinkludi wkoll l-oqsma tad-demokrazija, l-istat tad-dritt, il-koperazzjoni ġudizzjarja u r-rispett għad-drittijiet tal-bniedem, l-aktar għad-drittijiet fundamentali, għalkemm il-qagħda bħalissa fir-Russja tqajjem tħassib serju dwar l-impenn u l-kapaċità tagħha li tirrispetta dawn il-prinċipji u l-valuri; se jkompli jagħmel monitoraġġ ta' l-iżviluppi fir-Russja tul il-proċess tan-negozjati;

Jilqa' l-fatt li s-Samit UE-Russja se jseħħ fiċ-ċentru amministrattiv tad-Distrett Awtonomu ta' Khanty-Mansiysk; jistieden lill-Presidenza fil-Kariga sabiex tieħu l-opportunità mogħtija mis-Samit, li se jkun segwit mill-5 Kungress Dinji tal-Popli Finno-Ugriċi, sabiex tiddiskuti sforzi biex jiġu indirizzati d-diffikultajiet li jiffaċċjaw il-minoranzi Finno-Ugriċi fir-Russja fir-rigward tar-rappreżentanza politika kif ukoll il-ħarsien u l-iżvilupp ta' l-identitajiet kulturali u lingwistiċi tagħhom;

Jesprimi t-tħassib serju tiegħu dwar id-deċiżjoni tar-Russja li tistabbilixxi rabtiet imsaħħa mar-reġjuni Ġeorġjani ta' l-Abħażja u ta' l-Ossetja tan-Nofsinhar u jtenni l-appoġġ sħiħ tiegħu għall-integrità territorjali tal-Ġeorġja; jistieden lir-Russja sabiex toqgħod lura minn azzjoni ulterjuri li jistgħu jaggravaw it-tensjoni u sabiex tieħu miżuri biex ittejjeb ir-relazzjonijiet mal-Ġeorġja; jittama li l-laqgħa riċenti f'St Petersburg bejn il-President Medvedev u l-President Saakashvili twassal għal titjib fir-relazzjonijiet bejn ir-Russja u l-Ġeorġja;

Jistieden lill-Presidenza fil-kariga sabiex, fis-samit UE-Russja, tqajjem il-kwistjoni dwar it-twaqqiegħ ta' ajruplan bla bdot Ġeorġjan minn ajruplan Russu kif ukoll iż-żieda riċenti tat-truppi Russi fl-Abħażja, u sabiex toffri involviment akbar ta' l-UE fil-proċess ta' soluzzjoni tal-kunflitt, inkluża l-possibilità ta' missjoni ta' l-UE għaż-żamma tal-paċi fuq il-post u s-sostituzzjoni tat-truppi Russi u tas-CIS;

Jappella biex jiżdied id-Djalogu UE-Russja dwar id-Drittijiet tal-Bniedem u li dan il-proċess ikun miftuħ għal kontribut effettiv mill-Parlament Ewropew, mid-Duma ta' l-Istat u mis-soċjetà ċivili u minn organizzazzjonijiet ghad-drittijiet tal-bniedem;

Jirrimarka li l-koperazzjoni fl-enerġija trid tkun ibbażata fuq il-prinċipji tal-Karta ta' l-Enerġija, li trid tkun inkorporata fil-ftehima ta' qafas il-ġdida bejn l-UE u r-Russja sabiex ikunu żgurati kundizzjonijiet ta' investiment reċiproku trasparenti u ġusti, aċċess ugwali u suq ibbażat fuq ir-regoli; jenfasizza li wkoll f'dan il-qasam jinħtieġ li jkun hemm approċċ wieħed ta' l-UE;

Jiġbed l-attenzjoni dwar il-fatt li s-sħubija tar-Russja fid-WTO se ġġiegħel lir-Russja li taċċetta s-suq globali bbażat fuq regoli; jistieden lir-Russja sabiex tirrispetta l-ftehimiet milħuqa ma' l-UE qabel l-adeżjoni tagħha mad-WTO, pereżempju fir-rigward tat-taxxa fuq l-esportazzjonijiet ta' l-injam u fir-rigward ta' l-esportazzjonijiet ta' l-enerġija, investiment barrani u kwistjonijiet oħra kummerċjali;

Jistieden lill-Kunsill u lill-Kummissjoni sabiex jirduppjaw l-isforzi tagħhom sabiex isolvu l-problemi involuti fil-qsim tal-fruntiera bejn l-UE u r-Russja u sabiex jinvolvu ruħhom fi proġetti konkreti u jużaw b'mod sħiħ l-Istrument ta' Viċinanza u Sħubija l-ġdid u l-fondi INTERREG għall-koperazzjoni transkonfinali;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-Gvernijiet u l-Parlamenti ta' l-Istati Membri u tal-Federazzjoni Russa.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PPE-DE

Riżoluzzjoni tal-Parlament Ewropew dwar is-Samit bejn l-UE u r-Russja f'Khanty-Mansiysk f'Ġunju 2008

Il-Parlament Ewropew ,

wara li kkunsidra l-Ftehima ta' Sħubija u Koperazzjoni (PCA) bejn il-Komunitajiet Ewropej u l-Istati Membri tagħhom, fuq naħa waħda, u l-Federazzjoni Russa, fuq in-naħa l-oħra,

wara li kkunsidra l-objettiv ta' l-UE u r-Russja, imfisser fid-dikjarazzjoni konġunta maħruġa wara l-11-il Samit bejn l-UE u r-Russja li sar f'St Petersburg fil-31 ta' Mejju 2003, biex tiġi stabbilita zona ekonomika komuni, zona komuni ta' libertà, sigurtà u ġustizzja, zona komuni ta' koperazzjoni fil-qasam tas-sigurtà esterna u zona komuni ta' riċerka u edukazzjoni, inklużi aspetti kulturali,

wara li kkunsidra r-riżultat ta' l-21 Samit bejn l-UE u r-Russja, li sar fl-14 ta' Novembru 2007 f'Mafra,

wara li kkunsidra l-konsultazzjonijiet bejn l-UE u r-Russja rigward id-drittijiet tal-bniedem, u b'mod partikulari s-seba' rawnd tagħhom fis-17 ta' April 2008 rigward il-libertà tal-midja, ta' l-espressjoni u ta' l-assemblea, b'mod speċjali fid-dawl ta' l-elezzjonijiet parlamentari u presidenzjali reċenti, il-funzjonament tas-soċjetà ċivili, id-drittijiet tal-persuni li jiffurmaw parti minn minoritajiet, il-ġlieda kontra r-razziżmu u l-ksenofobija u d-drittijiet tat-tfal,

wara li kkunsidra r-rapport ta' progress ta' l-2007 dwar l-implimentazzjoni taz-Zoni Komuni bejn l-UE u r-Russja, imfassal mill-Kummissjoni,

wara li kkunsidra r-riżultat tat-tmien laqgħa tal-Kunsill Permanenti tas-Sħubija bejn l-UE u r-Russja rigward il-Libertà, is-Sigurtà u l-Ġustizzja, li saret f'St Petersburg fl-24-25 ta' April 2008,

wara li kkunsidra l-istqarrija tal-president tad-delegazzjoni tal-PE lill-Kunsill għas-Sħubija u l-Koperazzjoni, wara ż-żjara tal-grupp ta' ħidma UE-Russja f'Moska fis-17-18 ta' Marzu 2008,

wara li kkunsidra r-riżoluzzjonijiet preċedenti tiegħu dwar ir-relazzjonijiet ta' l-UE mar-Russja,

wara li kkunsidra l-Artikolu 103(2) tar-Regoli ta' Proċedura tiegħu,

billi l-Unjoni Ewropea u r-Russja, li hija membru tal-Kunsill tas-Sigurtà tan-NU, it-tnejn għandhom responsabilità lejn l-istabilità u s-sigurtà globali u billi l-koperazzjoni msaħħa u r-relazzjonijiet tajba ta' ġirien bejn l-UE u r-Russja għandhom importanza partikulari għall-istabilità, is-sigurtà u l-prosperità fl-Ewropa,

billi l-Federazzjoni Russa hi membru sħiħ tal-Kunsill ta' l-Ewropa u ta' l-Organizzazzjoni għas-Sigurtà u l-Koperazzjoni fl-Ewropa (OSCE) u għalhekk impenjat ruħha għall-prinċipji tad-demokrazija stipulati minn dawn l-organizzazzjonijiet,

billi hemm tħassib serju dwar l-iżviluppi fil-federazzjoni Russa rigward ir-rispett u l-ħarsien tad-drittijiet tal-bniedem u r-rispett tal-prinċipji, regoli u proċeduri demokratiċi li dwarhom sar qbil komuni,

billi l-konklużjoni ta' Ftehima ta' Sħubija u Koperazzjoni ġdida bejn l-UE u l-Federazjoni Russa tibqa' ta' l-ikbar importanza għall-iżvilupp u l-intensifikazzjoni addizzjonali tal-koperazzjoni bejn iż-żewġ imsieħba,

billi l-implimentazzjoni rapida ta' l-erba' Zoni Komuni - li jinvolvu Zona komuni ekonomika, Zona komuni ta' libertà, sigurtà u ġustizzja, Zona komuni ta' sigurtà esterna u Zona komuni ta' riċerka, edukazzjoni u kultura - għandha tkun fil-qalba tan-negozjati dwar il-Ftehima l-ġdida ta' Sħubija Strateġika,

billi l-adeżjoni rapida tal-Federazzjoni Russa fl-Organizzazzjoni Dinjija tal-Kummerċ (WTO) tagħti kontribut sostanzjali għat-titjib addizzjonali tar-relazzjonijiet ekonomiċi bejn ir-Russja u l-Unjoni Ewropea, dejjem jekk ir-Russja timpenja ruħha b'mod li jorbot li tikkonforma bis-sħiħ ma' l-impenji u l-obbligi tad-WTO u li timplimentahom,

billi s-sigurtà tal-provvista enerġetika hija waħda mill-ikbar sfidi għall-Ewropa u waħda mill-oqsma ewlenin ta' koperazzjoni mar-Russja, u billi huma meħtieġa sforzi konġunti biex isir użu sħiħ u effiċjenti mis-sistemi tat-trasport ta' l-enerġija, kemm dawk li diġà jeżistu u kemm dawk li jridu jiġu żviluppati iktar,

billi dan l-aħħar ir-Russja inkludiet xi wħud mill-ikbar kumpaniji ta' l-enerġija ta' l-UE fi rwol ta' sħubija strateġika f'bosta proġetti enerġetiċi ewlenin jew ippermettiet lill-kumpaniji ta' l-UE li jixtru xi ishma strateġiċi limitati f'kumpaniji Russi; billi ż-żamma taċ-ċertezza legali u tad-drittijiet tal-proprjetà hija essenzjali biex jinżamm il-livell attwali ta' l-investiment barrani fir-Russja,

billi l-kwistjonijiet dwar il-kundizzjonijiet ta' forniment u trasport ta' l-enerġija għandhom jiġu solvuti b'mod negozjat, mhux diskriminatorju u trasparenti u m'għandhom qatt jintużaw bħala mezz ta' pressjoni politika fuq l-Istati Membri ta' l-UE jew fuq il-pajjiżi fil-viċinat komuni,

billi ftehima fil-ġejjieni bejn l-Unjoni Ewropea u l-Federazzjoni Russa għandha għalhekk tinkludi l-prinċipji tat-Trattat tal-Karta ta' l-Enerġija,

billi huwa fl-interess ta' l-ekonomiji kemm tar-Russja kif ukoll ta' l-UE li jiddiversifikaw ir-relazzjonijiet kummerċjali tagħhom, billi s-sehem sproporzjonat tal-kummerċ fl-enerġija jagħmel l-ekonomiji tagħhom vulnerabbli għall-bidliet fil-prezzijiet ta' dawn il-prodotti, kif deher fl-imgħoddi,

billi l-Unjoni Ewropea u l-Federazzjoni Russa jistgħu u għandhom ikollhom irwol attiv flimkien fil-ħolqien tal-paċi u ta' l-istabilità fil-kontinent Ewropew, b'mod partikulari fil-viċinat komuni, u f'partijiet oħra tad-dinja, inkluż fl-Iran u fil-Lvant Nofsani,

billi tfaċċaw tensjonijiet ġodda fl-Abħażja u fl-Ossetja tan-Nofsinhar, fejn il-qagħda qed tmur għall-agħar minħabba l-passi meħuda mill-Federazzjoni Russa, fosthom it-tħabbira mill-Ministeru Russu għall-Affarijiet Barranin fis-16 ta' April li se jiġu stabbiliti rabtiet uffiċjali ma' l-istituzzjonijiet ta' l-awtoritatjiet de facto fl-Ossteja tan-Nofsinhar u fl-Abħażja, it-tħabbira tal-Ministeru Russu tad-Difiża fid-29 ta' April li l-għadd tal-forzi għaż-żamma tal-paċi tal-CIS fl-Abkħażja kellu jiżdied u l-inċident li jinvolvi t-twaqqigħ ta' ajruplan Ġeorġjan bla pilota minn ajruplan tal-ġlied Russu fl-ispazju ta' l-ajru Ġeorġjan fl-20 ta' April,

billi r-Russja ssospendiet il-parteċipazzjoni tagħha fit-Trattat dwar il-Forzi Konvenzjonali fl-Ewropa (Trattat CFE), filwaqt li stqarret li se twaqqaf l-ispezzjonijiet u l-verifiki tas-siti militari tagħha mill-pajjiżi tan-NATO u mhux se tibqa' tillimita l-għadd ta' l-armamenti konvenzjonali tagħha,

billi wara l-laqgħa tiegħu mat-trojka ministerjali ta' l-UE nhar it-Tlieta 29 ta' April fil-Lussemburgu, il-Ministru Russu għall-Affarijiet Barranin, Sergei Lavrov, ikkonferma l-parteċipazzjoni tar-Russja fl-operazzjoni militari fiċ-Ċad u fir-Repubblika Afrikana Ċentrali (EUFOR Chad/RCA),

billi hu importanti li l-UE titkellem b'vuċi waħda, turi solidarjetà u unità fir-relazzjonijiet tagħha mal-Federazzjoni Russa, u tibbaża dawk ir-relazzjonijiet fuq interessi reċiproċi u l-impenn favur valuri komuni,

Jenfasizza li s-Samit li ġej se jkun l-ewwel Samit bejn l-UE u r-Russja fejn se jattendi l-President Russu Dmitry Medvedev, li għadu kif ġie elett, u jesprimi t-tama tiegħu li din il-laqgħa twassal għal titjib fir-relazzjonijiet bejn l-UE u r-Russja;

Jafferma mill-ġdid il-konvinzjoni tiegħu li r-Russja għadha sieħba importanti għall-iskop tal-bini ta' koperazzjoni strateġika bbażata fuq l-impenji favur valuri komuni, sieħba li magħha l-UE għandha mhux biss interessi ekonomiċi u kummerċjali komuni, iżda wkoll l-objettiv ta' koperazzjoni mill-qrib fl-arena internazzjonali;

Jitlob lill-Gvern Russu u lill-UE biex flimkien joħolqu l-kundizzjonijiet meħtieġa biex malajr jibdew in-negozjati dwar Ftehima ta' Sħubija u Koperazzjoni ġdida bejn l-UE u r-Russja; jenfasizza l-importanza ta' l-għaqda u tas-solidarjetà fost l-Istati Membri ta' l-UE fir-relazzjonijiet tagħhom mar-Russja; jenfasizza mill-ġdid, f'dan ir-rigward, li d-demokrazija u d-drittijiet tal-bniedem għandhom ikunu fil-qalba ta' kwalunkwe ftehima tal-ġejjieni mal-Federazzjoni Russa;

Jilqa', f'dan il-kuntest, l-istqarrijiet ta' inkoraġġiment magħmula fil-laqgħa tal-ministri għall-affarijiet barranin ta' l-UE fid-29 ta' April fil-Lussemburgu, li jistgħu jwasslu biex is-sitwazzjoni tmur għall-aħjar u jibdew it-taħditiet dwar il-ftehima l-ġdida qabel is-Samit f' Khanty-Mansiysk;

Jilqa' l-kummenti tal-President Medvedev dwar l-importanza ta' l-istat tad-dritt u d-drittijiet tal-bniedem fir-Russja u jittama li jkun hemm aktar progress f'dan il-qasam;

Jilqa' b'sodisfazzjon l-iskambju kontinwu ta' opinjonijiet dwar id-drittijiet tal-bniedem fir-Russja bħala parti mill-konsultazzjonijiet ta' l-UE-Russja dwar id-drittijiet tal-bniedem; jenfasizza, iżda, li s-sitwazzjoni attwali fir-Russja toħloq tħassib serju f'termini tar-rispett għad-drittijiet tal-bniedem, tad-demokrazija, tal-libertà ta' l-espressjoni u tad-drittijiet tas-soċjetà ċivili u ta' individwi li jisfidaw lill-awtoritajiet u jżommuhom responsabbli għall-azzjonijiet tagħhom; jitlob lir-Russja sabiex torganizza djalogi dwar id-drittijiet tal-bniedem darba fl-UE u darba fir-Russja;

Jitlob lill-Federazzjoni Russa biex turi l-impenn tagħha favur valuri komuni billi tirratifika l-Protokoll Addizzjonali 14 għall-Konvenzjoni Ewropea għad-Drittijiet tal-Bniedem, u b'hekk tagħti l-possibilità li riformi importanti jimxu 'l quddiem fil-Qorti Ewropea tad-Drittijiet tal-Bniedem, li għandha l-problema ta' għexieren ta' eluf ta' każi akkumulati;

Jitlob li jiżdied il-djalogu bejn l-UE u r-Russja dwar id-drittijiet tal-bniedem u li dan il-proċess jinfetaħ għal kontribut effettiv mill-Parlament Ewropew, mid-Duma ta' l-Istat u mis-soċjetà ċivili u minn organizzazzjonijiet ghad-drittijiet tal-bniedem; jistieden lir-Russja biex tirrispetta bis-sħiħ l-obbligi tagħha bħala membru tal-Kunsill ta' l-Ewropa, inkluż ir-rispett tad-dritt ta' assoċjazzjoni, id-dritt għal demostrazzjoni paċifika u l-libertà tal-midja; jenfasizza l-importanza ta' l-NGOs li jkunu indipendenti mill-gvernijiet nazzjonali għall-iżvilupp ta' soċjetà ċivili u jitlob lill-awtoritajiet Russi biex japplikaw il-liġi l-ġdida dwar l-NGOs b'mod li r-rekwiżiti l-ġodda ma joħolqux tgħabija żejda fuq dawn l-organizzazzjonijiet;

Jiġbed l-attenzjoni għall-kundizzjonijiet tax-xogħol insopportabbli u l-pressjoni u l-intimidazzjoni tal-ġurnalisti fil-Federazzjoni Russa, li uħud minnhom inqatlu - delitti li għadhom mhux solvuti - u jesprimi t-tħassib partikulari tiegħu dwar emenda proposta għal-liġi tal-midja li d-Duma approva fl-ewwel qari fil-25 ta' April u li jagħti lil Rossvyazokhrankultura, bħala l-aġenzija federali li tissorvelja l-midja, is-setgħa li tagħlaq kull entità tal-midja li tkun wettqet malafama f'aktar minn okkażjoni waħda; jirrakkomanda, minflok, l-awto-regolazzjoni tal-midja bħala l-mod kif tiżdied ir-responsabilità tal-ġurnalisti;

Jinnota d-dinamiċi pożittivi fix-xogħol li għadu għaddej fuq l-implimentazzjoni prattika tal-pjanijiet direzzjonali għall-erba' Zoni Komuni u jisħaq li l-approfondiment ulterjuri tas-sħubija jkun ta' benefiċċju għat-tnejn;

Itenni mill-ġdid l-importanza partikulari li tiġi stabbilita Zona Ekonomika Komuni (CES) u li jiġu żviluppati iktar l-objettivi miftiehma fil-Pjan Direzzjonali CES, speċjalment fir-rigward tal-ħolqien ta' suq miftuħ bejn l-UE u r-Russja;

Jenfasizza l-importanza li jkun hemm titjib fil-klima għall-investiment Ewropew fir-Russja, liema titjib jista' jseħħ biss billi jiġu promossi u ffaċilitati kundizzjonijiet ta' negozju mhux diskriminatorji u trasparenti, inqas burokrazija u investiment miż-żewġ naħat; jinsab imħasseb dwar in-nuqqas ta' prevedibilità fl-applikazzjoni tar-regoli mill-awtoritajiet kif deher mill-akkużi b'motivazzjoni politika kontra Mikhail Khodorkovsky, u jitlob lill-awtoritajiet Russi biex jagħmlu pass simboliku billi jtemmu t-trattament ħażin tiegħu;

Jilqa' b'sodisfazzjon id-djalogu intensifikat bejn l-UE u r-Russja dwar kwistjonijiet ta' l-enerġija; jenfasizza l-importanza ta' importazzjonijiet ta' l-enerġija għall-ekonomiji Ewropej, li jirrappreżentaw opportunità potenzjali għal koperazzjoni kummerċjali u ekonomika akbar bejn l-UE u r-Russja; jenfasizza li l-prinċipji ta' interdipendenza u trasparenza għandhom ikunu l-bażi ta' tali koperazzjoni, flimkien ma' aċċess ugwali għal swieq, infrastruttura u investiment; jistieden lill-Kunsill u lill-Kummissjoni biex jiżguraw li l-prinċipji tat-Trattat tal-Karta ta' l-Enerġija, li, skond l-Artikolu 45 tiegħu, jorbot lir-Russja anki qabel ma jiġi ratifikat mid-Duma ta' l-Istat Russu, il-Protokoll ta' Tranżitu anness miegħu u l-konklużjonijiet tal-G8 ikunu inklużi fi Ftehima ta' Sħubija u Koperazzjoni ġdida bejn l-UE u r-Russja bħala effettivi daqs il-Karta nnfisha, inkluża dispożizzjoni għal koperazzjoni ulterjuri dwar l-effiċjenza ta' l-enerġija, l-iffrankar ta' l-enerġija u l-enerġija li tiġġedded; jirrimarka li dawn il-prinċipji għandhom japplikaw għal proġetti ewlenin ta' l-infrastruttura ta' l-enerġija; jistieden lill-UE biex tikkomunika mar-Russja b'vuċi waħda dwar dawn il-kwistjonijiet sensittivi ta' l-enerġija; jitlob lill-imsieħba fid-djalogu dwar l-enerġija bejn l-UE u r-Russja biex jeżaminaw il-possibilità li l-kontijiet għall-provvisti ta' l-enerġija Russi lill-UE isiru bl-Euro sabiex ikunu indipendenti mill-muniti ta' pajjiżi terzi;

Jilqa' b'sodisfazzjon il-progress li sar mill-aħħar Samit f'Mafra rigward l-adeżjoni tar-Russja mad-WTO li se jpoġġi lill-komunitajiet tan-negozju taż-żewġ naħat fuq livell indaqs u li se jgħin ħafna lill-isforzi tar-Russja biex din tibni ekonomija moderna, diversifikata u b'teknoloġija għolja; jitlob lir-Russja sabiex tieħu l-passi meħtieġa biex tneħħi l-ostakoli li baqa' għall-proċess ta' adeżjoni, b'mod partikulari fil-qasam tat-taxxi u d-dazji fuq l-esportazzjoni, u biex tkun tista' tikkonforma bis-sħiħ u timplimenta l-impenji u l-obbligi marbuta mas-sħubija fid-WTO, u li wara dan l-UE għandha tibda tiddiskuti l-konklużjoni ta' ftehima ta' kummerċ ħieles mal-Federazzjoni Russa;

Jiddeplora l-fatt li r-Russja ma żammitx l-impenn tagħha biex bil-mod il-mod twaqqaf il-pagamenti għal titjiriet minn fuq is-Siberja u jitlob lir-Russja sabiex tiffirma l-ftehima li ntlaħqet fuq din il-kwistjoni fis-Samit ta' Samara;

Jilqa' l-progress magħmul mill-UE u r-Russja fl-implimentazzjoni taz-Zoni Komuni tagħhom ta' Libertà, Sigurtà u Ġustizzja, li sa issa ffukaw b'mod speċjali fuq l-implimentazzjoni ta' l-iffaċilitar tal-ftehimiet dwar il-viżi u d-dħul mill-ġdid, li wrew li kienu pass sinifikanti 'l quddiem lejn l-ivvjaġġar bla viża bħala possibilità għall-ġejjieni; jitlob li jkun hemm iktar koperazzjoni dwar l-immigrazzjoni illegali, kontrolli mtejba ta' dokumenti ta' l-identità u skambju aħjar ta' informazzjoni dwar it-terroriżmu u l-kriminalità organizzata; jenfasizza li l-Kunsill u l-Kummissjoni jridu jiżguraw li r-Russja tkun konformi mal-kundizzjonijiet kollha stipulati fi kwalunkwe ftehima nnegozjata dwar l-eliminazzjoni tal-viżi bejn iż-żewġ naħat, sabiex ikun evitat kwalunkwe ksur tas-sigurtà u tad-demokrazija fl-Ewropa;

Jirrimarka li r-Russja, li s-sena li għaddiet biddlet ir-regoli tagħha dwar il-viża u ma baqgħetx toħroġ viżi li jippermettu aktar minn dħul wieħed għal skopijiet ta' kummerċ, li kienu validi għal sena u li qabel kienu jintużaw minn bosta ħaddiema Ewropej, tista' tiffaċċja eżodu ta' maniġers u ħaddiema mill-UE jekk ma tbiddilx ir-regoli l-ġodda u ma tnaqqasx il-burokrazija ta' xkiel meħtieġa biex jinkisbu l-viżi u l-permessi tax-xogħol;

Jilqa' ż-żieda tal-koperazzjoni bejn l-UE u r-Russja fil-qasam ta' l-ispazju fil-qafas tad-Djalogu dwar l-Ispazju fi Tliet Partijiet li ġie stabbilit f'Marzu 2006 bejn il-Kummissjoni, l-Aġenzija Spazjali Ewropea u r-Roscosmos, li jinkludi l-applikazzjonijiet spazjali (navigazzjoni bis-satellita, osservazzjoni tad-dinja, u komunikazzjonijiet bis-satellita), l-aċċess għall-ispazju (launchers u sistemi ta' trasport spazjali tal-ġejjieni), ix-xjenza spazjali u l-iżvilupp tat-teknoloġija spazjali; jinnota li fi ħdan iz-Zona Komuni Ekonomika, il-koperazzjoni fl-ispazju ġiet identifikata bħala settur ta' prijorità;

Jitlob li jkun hemm parteċipazzjoni mill-Federazzjoni Russa fil-proċess tal-bini ta' Infrastrutturi Ewropej tar-Riċerka appoġġjati fi ħdan il-Programmi ta' Qafas tal-Komunità Ewropea; iqis li inċentiv ta' dan it-tip jagħti ċ-ċans li jsir użu effiċjenti u żvilupp ulterjuri tar-riżorsi umani u finanzjarji Russi kbar fil-qasam tar-riċerka, l-iżvilupp u l-innovazzjoni, u għalhekk ikun ta' benefiċċju kemm għall-Ewropa u kemm għar-Russja;

Jesprimi d-diżapprovazzjoni sħiħa tiegħu dwar it-tħabbira tar-Russja li se tistabbilixxi rabtiet uffiċjali ma' l-istituzzjonijiet ta' l-awtoritajiet separatisti fl-Ossetja tan-Nofsinhar u l-Abħażja, jafferma mill-ġdid l-appoġġ sħiħ tiegħu għas-sovranità u l-integrità territorjali tal-Ġeorġja fil-fruntieri tagħha li huma rikonoxxuti fuq livell internazzjonali u jitlob lir-Russja biex tirrevoka din id-deċiżjoni, li thedded l-isforzi ta' paċi internazzjonali li fihom qed tieħu sehem ukoll il-Federazzjoni Russa;

Jikkundanna bis-sħiħ iż-żieda tal-preżenza militari Russa fl-Abħażja u jħeġġeġ lill-Federazzjoni Russa biex immedjatament tirtira t-truppi addizzjonali tagħha; jemmen li, filwaqt li ż-żieda tal-preżenza militari Russa tista' tkun fi ħdan il-limiti tas-saħħa numerika ġenerali tal-kontinġent tas-CIS għaż-żamma tal-paċi, imfassla mill-Kapijiet ta' l-Istat tal-Kunsill tas-CIS, fir-realtà politika tal-lum ma tnaqqasx it-tensjoni imma żżidha;

Iħeġġeġ lill-partijiet kollha involuti biex joqogħdu lura milli jieħdu azzjonijiet li jistgħu jwasslu biex taggrava l-qagħda fir-reġjun, itenni mill-ġdid l-appoġġ tiegħu għall-isforzi internazzjonali bil-għan li tinstab soluzzjoni paċifika għall-kunflitti ta' l-Abħażja u l-Ossetja tan-Nofsinhar u jilqa' l-proposti speċifiċi reċenti mressqa mill-President tal-Ġeorġja Mikheil Saakashvili dwar ir-riżoluzzjoni tal-kunflitt fl-Abħażja, bħal ma huma: rappreżentazzjoni politika wiesgħa fl-ogħla livelli tal-Gvern Ġeorġjan, l-għoti tad-drittijiet tal-veto għal-leġiżlazzjoni ewlenija kollha marbuta ma' l-Abħażja, u t-twaqqif ta' garanziji internazzjonali biex jiżguraw il-federaliżmu wiesa', l-awtonomija bla limiti u s-sigurtà; jitlob lill-Unjoni Ewropea biex tkun involuta b'mod aktar attiv fit-tiftix ta' soluzzjoni paċifika għall-kunflitt, biex taġixxi ta' medjatur u toffri appoġġ konkret għall-proposti mressqa mill-President Saakashvili;

Jieħu nota tal-konsultazzjonijiet li qed isiru bejn ir-Russja u l-Istati Uniti dwar is-sistema ta' l-Istati Uniti ta' difiża bil-missili li qed tiġi ppjanata, jirrikonoxxi l-kontribut sostanzjali tagħha għall-ħarsien ta' l-UE mill-missili ballistiċi fuq distanzi twal, iħeġġeġ lill-Federazzjoni Russa biex tieħu vantaġġ mill-proposti għall-koperazzjoni dwar id-difiża bil-missili u jitlob lill-partijiet kollha involuti fil-proġett biex jibdew jaħdmu biex jorbtu flimkien is-sistemi ta' difiża bil-missili ta' l-Istati Unit, tan-NATO u tar-Russja;

Jirrikonoxxi l-ħtieġa għal aktar koperazzjoni mar-Russja biex tipprevjeni l-proliferazzjoni ta' l-armamenti ta' qerda kbira u jitlob liż-żewġ naħat biex jerfgħu r-responsabilità tagħhom b'mod partikulari rigward il-kwistjonijiet nukleari tal-Korea ta' Fuq u ta' l-Iran;

Jitlob lir-Russja biex mill-ġdid tqis is-sospensjoni unilaterali tagħha tal-konformità mat-Trattat CFE u biex tuża t-triq tan-negozjati biex tħares l-interessi leġittimi tagħha u tevita erożjoni tat-Trattat CFE; jitlob lill-Membri tan-NATO biex jirratifikaw il-verżjoni emendata ta' l-1999 tat-Trattat;

Jilqa' d-deċiżjoni tar-Russja biex tgħin lill-UE fit-twettiq ta' l-operazzjoni ta' żamma tal-paċi tagħha fiċ-Ċad u fir-Repubblika Afrikana Ċentral u jappoġġja l-istqarrija mill-Ministru Russu għall-Affarijiet Barranin Sergei Lavrov u mir-Rappreżentant Għoli ta' l-UE Javier Solana li tistipula li l-koperazzjoni bejn ir-Russja u l-UE fuq l-immaniġġjar tal-kriżijiet ma tkunx limitata għall-parteċipazzjoni tar-Russja fl-EUFOR fiċ-Ċad u fir-Repubblika Afrikana Ċentrali u li ż-żewġ partijiet ikunu lesti jiffirmaw ftehima ta' qafas dwar din il-kwistjoni fuq il-bażi ta' 'sħubija ekwa u koperazzjoni';

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Gvernijiet u lill-Parlamenti ta' l-Istati Membri u lil dak tal-Federazzjoni Russa, lill-Kunsill ta' l-Ewropa u lill-Organizzazzjoni għas-Sigurtà u l-Koperazzjoni fl-Ewropa.


Pöttering jittama għal riformi qabel l-elezzjonijiet Ewropej ta' l-2009

Istituzzjonijiet

B'dispjaċir iżda b'tama kbira ukoll….

Il-President tal-Parlament Ewropew, Hans-Gert Pöttering, esprima dispjaċir rigward il-vot negattiv tar-referendum Irlandiż fuq it-Trattat ta' Liżbona u talab lill-Kapijiet ta' l-Istati u tal-Gvernijiet Ewropej, li se jiltaqgħu l-ġimgħa d-dieħla fi Brussell, biex jiddiskutu soluzzjonijiet għal din is-sitwazzjoni.

"Bla dubju huwa dispjaċir għal kull min ried jikseb iktar demokrazija, iktar effiċjenza politika, u trasparenza u ċarezza akbar fit-teħid tad-deċiżjonijiet fl-Unjoni Ewropea, li l-maġġoranza tal-poplu Irlandiż ma setgħatx tikkonvinċi ruħha mill-bżonn ta' dawn ir-riformi għall-Unjoni Ewropea.

Madankollu, ma nistgħux ninsew li l-Unjoni Ewropea diġa' esperjenzat ħafna kriżijiet u perjodi ta' diffikultà.

Illum, bħal fl-imgħoddi, għandna bżonn inżommu l-kalma.

Ir-rifjut ta' dan it-Trattat minn wieħed mill-pajjiżi ta' l-Unjoni Ewropea ma jistax ifisser li r-ratifikazzjonijiet li diġà saru fit-18-il-pajjiż ta' l-UE ma jibqgħux validi.

Ir-ratifiki fl-Istati Membri l-oħra ta' l-Unjoni għandhom ikunu rispettati daqs il-vot Irlandiż.

Huwa għal din ir-raġuni li l-proċess ta' ratifikazzjoni għandu jkompli f'dawk l-Istati Membri li għadhom ma rrafitikawx.

Minn naħa tiegħu, il-gvern Irlandiż flimkien ma' l-imsieħba Ewropej tiegħu se jkollu jagħmel proposti dwar kif għandna nimxu minn issa 'l quddiem.

Is-Samit tal-Kapijiet ta' l-Istati u tal-Gvernijiet li se jsir il-ġimgħa d-dieħla fi Brussell se jkollu jindirizza is-sitwazzjoni wara r-referendum Irlandiż u se joffri opportunità lill-gvern Irlandiż biex jieħu kont tas-sitwazzjoni u jressaq proposti.

Issa rridu nirriflettu bil-kalma dwar kif se nimxu.

Ir-riforma ta' l-Unjoni Ewropea hija importani għaċ-ċittadini, għad-demokrazija u għat-trasparenza.

Għalhekk, għandi tama li se jkun possibbli li tinstab soluzzjoni biex ir-riformi jkunu jistgħu jidħlu fis-seħħ fil-ħin qabel l-Elezzjonijiet Ewropej ta' Ġunju 2009."


PROPOSTA GĦAL RAKKOMANDAZZJONI LILL-KUNSILL

skond l-Artikolu 114(1) tar-Regoli ta' Proċedura

f'isem il-Grupp PSE

Rakkomandazzjoni tal-Parlament Ewropew għall-Kunsill dwar it-tisħiħ tas-sigurtà u tal-libertajiet fundamentali fuq l-Internet

Il-Parlament Ewropew ,

wara li kkunsidra l-Konvenzjoni Ewropea tad-Drittijiet tal-Bniedem u l-Karta tad-Drittijiet Fundamentali, u b'mod partikolari l-artikoli tiegħu dwar il-protezzjoni tad-data personali, il-libertà ta' l-espressjoni u ta' l-informazzjoni u r-rispett tal-ħajja privata u familjari,

wara li kkunsidra l-inizjattivi reċenti għas-sejba tal-krimini serju u tat-terroriżmu (il-proġett "Iċċekkja l-Web") u l-proposta reċenti għall-emenda tad-Deċiżjoni ta' Qafas 2002/475/JHA tal-Kunsill tat-13 ta' Ġunju 2002 dwar il-ġlieda kontra t-terroriżmu, kif ukoll il-proposta għal reviżjoni tad-Direttiva 2002/58/KE dwar l-ipproċessar tad-data personali u l-protezzjoni tal-ħajja privata fis-settur tal-komunikazzjonijiet elettroniċi,

wara li kkunsidra x-xogħlijiet li saru fil-Kunsill ta' l-Ewropa (CoE), fl-Organizzazzjoni għall-Koperazzjoni u l-Iżvilupp Ekonomiku (OECD) u fin-Nazzjonijiet Uniti, bħala dawk li jikkonċernaw il-ġlieda kontra l-krimini u ċ-ċiberkrimini u bħala dawk li jikkonċernaw il-protezzjoni tad-drittijiet u l-libertajiet fundamentali, inklużi dawk fuq l-Internet,

wara li kkunsidra l-aħħar sentenzi tal-qrati Ewropej u tal-qrati kostituzzjonali nazzjonali f'dan il-qasam, u b'mod partikolari, is-sentenzi tal-Qorti Kostituzzjonali Ġermaniża (BVerfG) li jagħraf id-dritt distint tal-protezzjoni tal-kunfidenzjalità u ta' l-integrità tas-sistemi ta' l-informatika,

wara li kkunsidra l-Artikolu 114(1) tar-Regoli ta' Proċedura tiegħu,

billi l-Internet sar strument essenzjali fil-livell dinji għall-iżvilupp tal-libertà ta' l-espressjoni kif ukoll biex jiġu ssodisfatti l-attivitajiet ekonomiċi; billi, f'dan il-kuntest, huwa b'mod partikolari kruċjali li l-ġlieda kontra l-krimini u kontra l-abbuż tad-drittijiet pubbliċi u personali ma tillimitax il-potenzjalitajiet ta' dan l-istrument;

billi minħabba d-dimensjoni globali, l-iżvilupp mgħaġġel u l-karatteristiċi tekniċi speċifiċi ta' l-Internet huwa diffiċli li jkun hemm kontroll bil-leġiżlazzjoni nazzjonali biss, u jridu jittieħdu xi inizjattivi, speċjalment fil-livell internazzjonali biex jiġu mħarsa d-drittijiet ta' l-individwi fir-rigward ta' mhux biss is-sigurtà tagħhom imma wkoll il-libertajiet tagħhom u dak kollu li għandu x'jaqsam mal-protezzjoni tal-ħajja personali tagħhom,

Jindirizza r-rakkomandazzjonijiet li ġejjin lill-Kunsill bil-għan li jinħolqu l-kundizzjonijiet għal:

a) iffaċilitar għall-allinjament gradwali fl-UE ta' leġiżlazzjoni nazzjonali rigward ir-rekwiżiti relatati mal-protezzjoni tad-drittijiet fundamentali fuq l-Internet,

b) passi li jridu jittieħdu biex ikun hemm tisħiħ tad-djalogu bejn il-leġiżlaturi nazzjonali u Ewropej u bejn il-qrati nazzjonali u Ewropej,

c) promozzjoni tad-djalogu bejn il-partijiet kollha involuti fl-Internet u dawk affettwati minnu, u b'mod partikolari l-operaturi u l-utenti ta' l-Internet,

d) promozzjoni tal-konklużjoni tal-ftehimiet internazzjonali neċessarji, kemm fil-livell bilaterali (b'mod partikolari Transatlantiku) u fil-livell multilaterali (inizjattivi tas-CoE, ta' l-OECD u tan-NU);

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u, għall-informazzjoni, lill-Kummissjoni.


Is-sistema ta' l-immaniġġjar ta' l-Ambjent (EMAS) hija sistema volontari Ewropea li tirrekonoxxi organizzazzjonijiet li jtejbu r-riżultati rigward l-ambjent fuq bażi kontinwa.

L-organizzazzjonijiet irreġistrati ma' l-EMAS jimxu fuq sistema ta' maniġġjar ta' l-ambjent permezz ta' pubblikazzjoni ta' dikjarazzjoni ambjentali indipendenti ivverifikata.

Huma rrikonoxxuti permezz ta' lowgo EMAS li tiggarantaxxi l-fiduċja fl-informazzjoni provduta.

20080616NOT31729 L-eko-amministrazzjoni tapplika wkoll għall-Parlament


Inqas skart u iktar ilma nadif fl-Ewropa sa 2020?

L-Unjoni se tagħmel iktar enfasi fuq it-tnaqqis ta' l-iskart Is-seduta plenarja ta' Ġunju u "l-ġimgħa l-ħadra" tal-Parlament se tibda nhar it-Tnejn 16 ta' Ġunju b'dibattiti fuq il-liġi l-ġdida Ewropea rigward l-iskart u l-kwalità ta' l-ilma. dejjem jekk il-Parlament jappoġġa l-kompromess milħuq mal-Ministri ta' l-Ambjent, l-Unjoni se tpoġġi targits ġodda rigward l-iskart għal 2020 kif ukoll se tieħu miżuri drastiċi iebsa rigward il-kwalità ta' l-ilma għal materjal li jniġġes sa 2018.

Segwu direttament!

Id-dibattiti fuq iż-żewġ rapport mtellgħin minn Caroline Jackson (PPE-DE, UK) fuq ir-reviżjoni tad-direttiva qafas għall-iskart u ta' Anne Laperrouze (ALDE, FR) fuq id-direttiva fuq l-istandards tal-kwalità ta' l-ambjent għall-ilma se jinżammu nhar it-Tnejn u l-vot se jittieħed nhar it-Tlieta.

Soċjetà ta' reċiklaġġ

Il-Ministri nazzjonali u l-Parlament Ewropew laħqu kompromess informali, propost mir-rapporteur Jackson, fuq ir-reviżjoni ta' l-iskart fl-Unjoni Ewropea.

Bl-inklużjoni tat-targits għar-reċiklaġġ u l-enfasi l-ġdida għall-privenzjoni ta' l-iskart "tajna sinifikat reali għax-xewqa tal-Kummissjoni biex tikkrea soċjetà ta' reċiklaġġ," ikkummentat Jackson.

Targits għar-reċiklaġġ u għall-użu mill-ġdid

Il-Membri żiedu biċċa fil-proposta.

Din tinkludi li sa 2020 ikun hemm għall-inqas 50% ta' użu mill-ġdid u reċiklaġġ ta' materjal ta' l-iskart ta' karti, ħġiġ mill-metall; u li sa 2020 ikun hemm 70% ta' reċiklaġġ ta' materjal mhux perikoluż għall-bini u skart li ġew milt-twaqqigħ tal-bini.

Ġerarkija ta' skart:

L-Istati Membri jixtiequ jkomplu jirrispettaw ġerarkija ta' ħames livelli: privenzjoni, użu mill-ġdid, reċiklaġġ, u operazzjonijiet oħra ta' rkupru, u fl-aħħar sistemi biex jeħilsu b'mod sigur u favur l-ambjent minn produzzjoni ta' skart.

Grazzi għall-Parlament, l-Istati Membri se jagħtu "prijorità" għall-privenzjoni ta' l-iskart u liġijiet ta' immaniġġjar iktar milli "prinċipju li joffri gwida" hekk kif propost mill-Kunsill.

B'hekk il-privenzjoni ta' l-iskart qed tissaħħaħ billi titpoġġa obligazzjoni fuq l-Istati Membri li jtellgħu programmi b'dawn l-objettivi.

L-Ewropa tiġġenera kull sena 1.8biljun tonna skart.

Huwa biss 27% ta' skart muniċipali li hu rreċiklat filwaqt li 49% jintefa' fiż-żibel.

Fl-aħħar il-Membri dawru l-attenzjoni tagħhom lejn il-kwalità ta' l-ilma speċjalment fid-dawk ta' pestiċidji u metalli tqal li jinstabu fix-xmajjar u madwar il-kosti.

Il-Ġimgħa l-ħadra u int?

Din il-ġimgħa hi ħadra.

Tista' titgħallem fuq l-aħjar prattiċi lejn l-ambjent.

20080616STO31731 EP live Abbozz ta' l-aġenda Targits ġodda għall-iskart Miżuri iktar iebsa għall-kwalità ta' l-ilma